Bukan Hamil Je Punca Rasa Nak Muntah & Loya, Ini Sebab Lain Anda Kena Tahu!

Loya dan muntah boleh menyebabkan diri tidak selesa. Biasanya, rasa loya dan muntah akan datang sekali sehingga membuat anda pening dan dehidrasi. Pasti anda tertanya-tanya, apa punca loya dan muntah boleh kerap berlaku? Bukan biasanya wanita mengandung sahaja ke?
Salah! Loya dan muntah boleh berlaku disebabkan beberapa punca. Kalau nak tahu apa, jom kami kongsikan di bawah untuk pembacaan anda.

Baca juga: Ada Orang Kata Mandi Malam Punca Paru-Paru Berair, Fakta Atau Mitos Semata-Mata Ya?
PUNCA LOYA DAN MUNTAH KERAP BERLAKU, BAHAYA KE TAK?

Loya bermaksud tidak selesa di bahagian tekak dan perut. Simptom lain boleh berlaku pada masa yang sama dengan loya seperti pening, demam, dan degupan jantung yang cepat.

Apabila anda muntah, otot perut mengecut  dan menolak kandungan dalam perut seperti cecair dan makanan keluar melalui mulut.
Beberapa punca boleh menyebabkan loya dan muntah. Antaranya adalah:

Mabuk laut dan penyakit bergerak lain
Kehamilan awal
Kesakitan yang teruk
Pendedahan kepada toksin kimia
Tekanan emosi (ketakutan)
Penyakit pundi hempedu
Keracunan makanan
Senak perut
Virus
Bau
Apendiks
Barah otak
Penggunaan ganj*
Penyakit Coronavirus 2019 (COVID-19)
Pening
Jangkitan telinga (telinga tengah)
Demam
Alahan makanan (contohnya, susu lembu, soya atau telur)
Batu karang
Penyakit refluks gastroesophageal (GERD)
Serangan jantung
Kegagalan jantung
Ubat-ubatan
Barah pankreas
Terapi radiasi

Punca muntah berbeza-beza mengikut umur. Bagi orang dewasa, muntah biasanya disebabkan oleh jangkitan virus, keracunan makanan dan demam panas.
Bagi kanak-kanak, muntah berlaku kerana jangkitan virus, keracunan makanan, mabuk perjalanan, makan berlebihan, batuk, dan demam panas. Walaupun jarang, usus tersumbat juga boleh menyebabkan muntah.
Biasanya muntah tidak mendatangkan bahaya, tetapi ia boleh menjadi tanda penyakit yang lebih serius seperti:

Gegar otak
Ensefalitis
Meningitis
Usus tersumbat
Apendiks
Sakit kepala migrain
Tumor otak

Orang dewasa mempunyai risiko lebih rendah untuk mengalami dehidrasi kerana biasanya dapat mengesan gejala dehidrasi dengan lebih awal.
Kanak-kanak mempunyai risiko yang lebih besar untuk mengalami dehidrasi terutamanya jika muntah dan cirit-birit berlaku sekali gus.

Terdapat beberapa cara untuk mengawal atau melegakan loya iaitu:

Minum minuman sejuk
Makan makanan ringan
Elakkan makanan bergoreng, berminyak atau manis
Makan perlahan-lahan
Jangan campurkan makanan panas dan sejuk
Minum minuman perlahan-lahan
Elakkan aktiviti selepas makan
Elakkan menggosok gigi selepas makan

Wanita hamil yang mengalami morning sickness boleh makan sedikit keropok sebelum bangun daripada katil atau makan snek berprotein tinggi sebelum tidur (daging tanpa lemak atau keju).
Muntah yang berkaitan dengan rawatan kanser selalunya boleh dirawat dengan jenis terapi ubat lain. Terdapat juga ubat preskripsi dan bukan preskripsi yang boleh digunakan untuk mengawal muntah yang disebabkan oleh kehamilan, mabuk perjalanan, dan beberapa bentuk pening.
Rawatan untuk melegakan muntah (tanpa mengira umur atau punca) termasuk:

Minum lebih banyak air masak
Elakkan makanan pejal
Berehat
Hentikan sementara semua ubat oral

Sekiranya loya dan muntah berlarutan melebihi 24 jam, pastikan anda mendapat rawatan dan nasihat doktor.
Sumber: Cleveland Clinic & Mayo Clinic


Orang kata, bila perut lapar, semuanya jadi serba tak kena. Mungkin ramai yang ingat dengan iklan coklat Snickers, di mana mereka menggunakan ayat trademark, ‘anda lain macam bila lapar’.
Adakah ini sekadar tanggapan atau bersandarkan fakta yang kukuh?

Sebenarnya, semua ini adalah berasaskan pemerhatian bahawa kelaparan akan membuatkan seseorang itu menjadi kurang bersemangat dan ada juga yang bersikap aneh. Malah bagi sesetengah orang, ia boleh menjejaskan hubungan serta menggangu prestasi kita.
5 Sebab Anda Mudah ‘Naik Angin’ & Berperangai Pelik Ketika Lapar
Untuk menghuraikan kejadian ini, mari kita lihat apa yang berlaku kepada tubuh apabila seseorang berasa lapar.

1. Naluri Semulajadi Untuk ‘Survive’
Secara semulajadinya, setiap manusia sebenarnya memerlukan naluri ini untuk meneruskan kelangsungan hidup. Contohnya, dalam keadaan kritikal, ia memberi ‘kekuatan’ kepada seseorang untuk memenuhi keperluan tubuhnya. Malah, kelaparan juga boleh mendorong anda untuk bertindak agresif demi menyelamatkan nyawa.

Menurut sumber juga, salah satu emosi yang paling sukar untuk dikawal dalam otak adalah rasa lapar.
Foto Kredit: Getty Images
2. Otak Mentafsirkan Rasa Gelisah
Menurut Paul Currie, pakar psikologi yang mengkaji tabiat pemakanan di Reed College, beliau menjelaskan, perut dan otak mempunyai hubungkait yang rapat. Buktinya, apabila diserang rasa lapar, hormon ghrelin akan dirembeskan di dalam perut. Namun reseptornya ada di seluruh tubuh, termasuklah pada bahagian hipotalamus otak.
Selain memicu rasa lapar, hormon ini ghrelin juga menyebabkan reaksi gelisah yang dapat dihilangkan dengan memakan sesuatu.
Foto Kredit: gethealthy.education
3. Deria Kita Semakin Sensitif
Penelitian juga mendapati bahawa apabila kita lapar, kesemua deria kita yang lain akan menjadi lebih sensitif. Muzik atau suara orang sekeliling terasa lebih kuat, cahaya terasa begitu terang, dan sedikit bau-bauan di sekeliling pun mampu membuat anda rasa kurang selesa.
Respon ini juga mungkin salah satu sebab mengapa kita mudah berasa marah dan agresif terhadap keadaan dan orang yang berada di sekeliling kita.
Foto Kredit: quotesgram.com
4. Kekurangan Glukos Memacu Hormon Stres
Makanan adalah penting untuk menstabilkan paras glukos. Sekiranya paras glukos terlalu rendah, otak kita akan menghasilkan hormon stres.
Malah, dalam sebuah survey, para pengkaji dari Ohio State University mendapati bahawa pasangan suami isteri lebih cenderung untuk bergaduh pada waktu petang di mana paras glukos mereka berada dalam paras rendah.
Foto Kredit: greatist.com
5. Teman Baik Sering Menjadi ‘Mangsa’
Bila kita lapar, seseorang lebih cenderung untuk melepaskan kemarahan tersebut kepada seseorang. Proses ini adalah salah satu usaha yang diisyaratkan oleh otak untuk mengawal emosinya.
Namun, hasil penyelidikan menjelaskan kebarangkalian seseorang untuk melahirkan sikap aneh dan perasaan marah ini adalah lebih tinggi terhadap orang yang kita senangi.
Jadi, kalau kita selalu jadi mangsa kemarahan orang yang lapar, janganlah cepat terasa hati. Itu adalah salah satu tanda dia sayangkan kita!

Jangan Biarkan Kemarahan Mengawal Diri Anda
Apabila lapar, makanlah sesuatu untuk mengalas perut. Jangan biarkan emosi marah menguasai diri sehingga merosakkan hubungan dengan orang sekeliling. Seeloknya, tepati waktu makan agar tubuh dapat menghadamkan makanan dengan lebih efisyen, sekaligus mengelakkan pelbagai jenis penyakit.
Jika kita boleh mengawal diri sewaktu berpuasa, tak mustahil kita boleh menahan lapar ini buat sementara, kan?


Ini Punca Asyik Menguap NON-STOP & Mengantuk Siang Hari Walaupun Dah Cukup Tidur..

“Penat dah aku menguap ni! Semalam tidur rasanya cukup je tapi selalu mengantuk siang hari, dah kenapa?”
Sudah pasti ramai dalam kalangan kita yang mengalami situasi seperti di atas bukan? Rasanya macam sudah dapatkan waktu tidur yang secukupnya tetapi tetap menguap 40 kali di pejabat sampai ditegur bos. Bukan sebab baru makan tengah hari sahaja malah berikut merupakan penyebab yang dikongsikan oleh pakar tentang keadaan ini.

Baca juga: Tidur Asyik Tak Cukup, Muka Dah Macam Zombie..Rupanya Anda Ada Tanda Insomnia!
KERAP MENGANTUK SIANG HARI WALAUPUN DAH CUKUP TIDUR MALAM?

Pernahkah anda mengalami situasi di mana anda kerap mengantuk di siang hari walaupun sudah tidur dengan secukupnya atau lebih pada waktu malam? 5 sebab ini mungkin jawapan yang anda cari! Antara puncanya ialah :

1. APNEA TIDUR
Apnea tidur merupakan keadaan di mana nafas anda boleh terhenti seketika sewaktu anda sedang lena tidur. Ia merupakan sejenis gangguan tidur dan berlaku disebabkan saluran pernafasan yang tersumbat (obstructive sleep apnea).
Apabila anda sukar bernafas, otak akan menghantar isyarat kepada badan untuk bangun dan bernafas semula.  Perkara seperti ini yang menyebabkan tidur anda terganggu memandangkan anda mungkin akan terbangun beberapa kali setiap malam.
2.KERAP MENGANTUK KERANA SLEEPWALKING
Pernahkah anda mengalami keadaan sleepwalking atau berjalan ketika tidur? Ia mungkin tidak berlaku kepada anda tetapi ada sesetengah individu yang berhadapan dengan masalah ini.
3. JAM BIOLOGI TERGANGGU
Untuk pengetahuan anda, jam biologi atau ritma sirkadian merupakan waktu segala fungsi organ dan tubuh anda berfungsi secara semula jadi. Apabila ia terganggu, maka ia boleh menyebabkan seseorang itu sering mengantuk.
Antara mereka yang sering mengalami gangguan jam biologi adalah mereka yang bekerja shift tidak menentu, mereka yang menaiki penerbangan ke zon waktu berbeza atau mereka yang bekerja pada waktu malam.
4. PENGAMBILAN ALKOHOL
Bagi mereka yang mengambil alkohol, anda perlu tahu bahawa ia boleh menyebabkan anda kerap mengantuk di siang hari. Akohol boleh meningkatkan pengeluaran hormon epinefrin iaitu hormon stres yang memberi kesan kepada degupan jantung & rangsangan terhadap badan.
5. SINDROM KAKI RESAH (RESTLESS LEG SYNDROME)
Sindrom kaki resah juga boleh membuatkan anda mengalami gangguan ketika tidur malam. Sindrom ini menyebabkan anda tidak boleh mengawal diri daripada menggerakkan kaki ketika tidur pada waktu malam. Ia berlaku apabila terdapat rasa sensasi yang tidak selesa pada kawasan kaki.

Sebenarnya, ada beberapa lagi punca lain yang boleh menyebabkan isu ini, namun ini adalah punca-punca yang paling biasa dan kerap berlaku.
*Jadi buat anda yang sering tertanya-tanya kenapa mengantuk pada waktu siang ibarat tiada hari esok, inilah jawapannya. Bila bos tanya, jangan beritahu sebenarnya anda main game sampai pukul 3 pagi ya.
Sumber: Twitter @DrSamhan


11 Makanan Penyebab Sakit Kepala & Migrain. Awas, Memang Sedap-sedap Belaka

“Aduh, sakit kepala berdenyut-denyut tiba-tiba. Susahnya nak fokus buat kerja, dahlah penting nak submit kejap lagi. Macam mana boleh jadi sakit kepala ni?”
Sesetengah orang memang selalu diserang sakit kepala atau migrain. Kadang-kadang sakit kepala ini boleh berlanjutan hingga berhari-hari.

Menurut laman web kesihatan WebMD, punca migrain sebenarnya tidak diketahui secara tepat. Namun, doktor berpendapat bahawa ia boleh dicetuskan oleh perubahan hormon, pengambilan sesetengah jenis ubat-ubatan, kekurangan tidur dan sebagainya. Sebenarnya, diet seseorang juga boleh menjadi pemicu sakit kepala atau migrain.
11 Jenis Makanan Punca Migrain & Sakit Kepala
1. Pemanis Tiruan (Artificial sweetener)
Pemanis tiruan atau artificial sweetener banyak digunakan sebagai alternatif bagi mereka yang mengalami diabetes atau yang ingin berhasrat menguruskan badan. Namun menurut Mayo Clinic, aspartame yang menjadi kandungan utama pemanis tiruan ini disyaki menjadi punca sakit kepala.

Kebanyakan makanan segera atau makanan diproses juga mengandungi pemanis tiruan tanpa anda sedari. Antara yang paling biasa mengandungi bahan ini adalah diet soda.

Foto Kredit: Pritikin Longevity Center
2. Coklat
Bagi kebanyakan wanita, coklat adalah sumber kebahagiaan dan penenang jiwa. Tapi malangnya, coklat mengandungi beberapa jenis kombinasi bahan yang menjadi formula sakit kepala seperti kafein, tyramine, dan phenylethylamine. American Migraine Foundation juga menyenaraikan coklat sebagai pemicu migrain yang kedua tertinggi selepas alkohol.
Jadi, jika anda penggemar tegar coklat dan sering alami sakit kepala, mungkin anda harus cuba mengehadkan pengambilannya dalam diet harian.
Foto Kredit: foodtribute.com
3. MSG & Pengawet
Monosodium glutamat atau lebih dikenali sebagai MSG adalah sejenis asid glutamik yang sering ditambah dalam hidangan sebagai penyedap makanan. Walaupun ianya selamat untuk dimakan, sesetengah penyelidik mengaitkannya sebagai pencetus migrain.
Sesetengah pengawet yang terdapat dalam makanan, terutamanya makanan segera atau makanan diproses juga boleh menjadi punca sakit kepala.
Foto Kredit: foodnavigator-asia.com
4. Pisang & Avocado
Pelik juga bila pisang dan avocado dikaitkan dengan punca migrain, sedangkan ia memiliki begitu banyak manfaat terhadap kesihatan.
Namun menurut Jennifer Kriegler dari Center for Neurological Restoration di Cleveland Clinic, kedua-dua buah ini mengandungi kadar tyramine yang tinggi.
Sekiranya tubuh seseorang kekurangan enzim monoamine oxidase (MAO) atau mengambil ubat antidepressant, ia boleh menyebabkan sakit kepala menjadi lebih teruk lagi.
Foto Kredit: 9coach.com
5. Sosej
Sosej dan daging-daging yang diperap lama untuk mengekalkan warna dan rasanya merupakan salah satu lagi punca sakit kepala. Makanan seperti ini dipercayai membebaskan nitrik oksida ke dalam darah, lalu menyebabkan pengembangan salur darah pada otak.
Menurut Reader’s Digest, terdapat bukti saintifik yang menyatakan bahawa nitrik oksida ini boleh menyumbang kepada migrain.

6. Jeruk
Kandungan tyramine yang tinggi dan menyebabkan sakit kepala boleh terdapat dalam makanan yang melalui proses fermentasi seperti jeruk-jeruk dan kimchi.
Selain itu, keju parmesan, keju feta atau blue cheese turut mengandungi kandungan tyramine yang tinggi.

7. Makanan Masin
Makanan yang ditabur banyak garam seperti kentang goreng atau kerepek boleh menjadi punca sakit kepala bagi sesetengah orang.
Garam atau sodium ini boleh menaikkan tekanan dalam darah lalu menyebabkan sakit kepala atau migrain.

8. Roti
Sakit kepala yang anda alami mungkin juga salah satu simptom alahan terhadap gluten. Gluten adalah produk makanan yang terhasil daripada gandum.
Selain roti, gluten juga biasanya terkandung dalam makanan lain seperti biskut, kuih atau pasta.
Foto Kredit: habitfresh.com
9. Kopi
Seperti yang kita tah, kopi mengandungi kafein yang boleh menjadi punca sakit kepala. Tapi mungkin anda terkejut kalau mengetahui bahawa kekurangan kafein juga boleh mendatangkan sakit kepala tersebut!
Foto Kredit: http://www.substance.com/
10. Daging Kambing
Orang kata kambinglah punca utama rasa pening kepala. Sebenarnya, pesakit darah tinggi yang selalu merasakannya kerana ia merupakan tindak balas daging akibat peningkatan isi padu darah apabila memakan daging kambing.
Foto Kredit: ood.thefuntimesguide.com
11. Durian
Memang ada orang yang tak boleh makan durian sebab senang kena pening kepala. Walaupun memiliki nutrisi yang berkhasiat. namun durian adalah buah yang tinggi kalori.
Kadar gula di dalamnya juga agak tinggi dan orang Malaysia memang tak cukup kalau makan seulas. Jadi, pengambilannya yang berlebihan secara tidak langsung meningkatkan kadar gula di dalam darah anda dan menyebabkan sakit kepala.

Tabiat Pemakanan Yang Baik Juga Penting
Jadi jika anda sering diserang sakit kepala, cuba catatkan semua jenis makanan yang anda makan supaya anda dapat mengenalpasti makanan yang menjadi puncanya. Elakkan makanan yang menjadi suspek dan lihat kesannya setelah anda menghindarkan makanan tersebut daripada diet harian anda.
Selain makanan-makanan di atas, sebenarnya pakar kesihatan mempercayai bahawa tabiat makan anda sehari-hari juga boleh mencetuskan migrain atau sakit kepala. Anda mudah diserang sakit kepala jika anda:

Makan tak tentu masa
Tak minum air secukupnya
Selalu skip makan

Namun seandainya anda masih sering diserang sakit kepala dengan kerap, berjumpalah doktor untuk pemeriksaan selanjutnya.

*Sumber: Health Line, Web MD, Reader’s Digest


Ingatkan Bau Longkang Rupanya Mulut Sendiri Berbau Busuk! Tak Sangka Ada Kaitan Masalah Penyakit

“Aish, kenapa orang duduk jauh bila aku bercakap? Mulut aku berbau ke? Apa punca mulut berbau pulak ni…?”
Setiap kali bercakap secara dekat dengan orang, pasti anda perasan bahawa mereka akan menjauhkan diri sedikit. Malah, ada juga yang seakan-akan membuat memek muka dan tutup bahagian hidup sebentar. Ini bermakna anda mempunyai masalah nafas mulut berbau!

Mungkin anda rasakan bahawa perkara ini akan berlaku sekali sekala sahaja namun tidak sebenarnya. Mempunyai masalah mulut berbau busuk rupa-rupanya boleh berkait rapat dengan masalah kesihatan badan tanpa anda sedari. Risau juga kalau bakal jodoh lari pula bila bercakap dengan kita yang mempunyai bau mulut busuk kan?
APAKAH PUNCA MULUT BERBAU?

Mulut berbau atau dipanggil ‘halitosis’ dalam terma perubatan merupakan antara masalah yang sering dihadapi ramai. Tambah pula selepas ambil makanan yang mempunyai bau kuat seperti bawang putih, bawang atau petai, makin berbau lah mulut anda.

Namun, menurut kajian dari Cleveland, purata 1 daripada 4 di seluruh dunia akan mengalami masalah nafas mulut berbau dan ini bukan sahaja berkaitan dengan kebersihan oral, malah merupakan ‘alarm’ bahawa ada masalah dalam badan anda!
Mesti ramai yang sudah risau bukan apabila kajian membuktikan bahawa mulut atau nafas berbau sebenarnya menjadi tanda badan anda ada masalah kesihatan seperti berikut:
1.Mulut kering : Air liur merupakan ejen untuk membersihkan mulut, jadi jika badan anda tidak dapat mengeluarkan air liur dengan cukup inilah yang menjadi punca mulut berbau. Buat anda yang suka sangat merokok tu, rupanya ini merupakan salah satu punca mulut sentiasa kering dan busuk.
2. Kanser kepala dan leher : Simptom berkaitan masalah oral atau oropharyngeal cancer yang berlaku di bahagian antara hidung dan mulut merupakan penyakit yang digeruni ramai. Hal ini kerana anda akan sakit dan bengkak di bahagian mulut, susah untuk menelan makanan dan akan timbul ketulan di bahagian leher.
3. GERD : Mungkin ramai yang pernah dengar dengan masalah kesihatan ini yang berkaitan gastrik. Rupa-rupanya GERD juga menjadi punca kenapa mulut berbau kerana asid perut masuk ke bahagia esophagus.
4. Tonsil : Punca nafas dan mulut berbau juga berkait rapat jika anda mempunyai masalah tonsil. Oleh kerana tonsil anda bengkak, jadi makanan akan tersekat di bahagian belakang tekak dan akan berbau.
5. Masalah gusi : Sakit gusi atau gingivitis merupakan situasi apabila bahagian gusi anda kemerah-merahan, bengkak dan alami pendarahan. Ini berpunca dari plaque yang melekat di bahagian gigi dan hanya boleh dibuang dengan cara memberus atau flos.
6. Diabetes : Buat penghidap diabetes anda mempunyai risiko yang tinggi untuk mempunyai nafas berbau. Hal ini kerana, diabetes menjadi punca berlakunya masalah gusi yang akan menyebabkan peningkatan kadar gula dalam badan.
7.Masalah buah pinggang atau hati : Apabila buah pinggang dan hati berfungsi dengan baik, organ ini bantu untuk menyingkirkan toksin dalam badan namun tidak jika mereka berada dalam keadaan tidak sihat. Inilah yang menjadi punca nafas dan mulut anda berbau busuk.
MACAM MANA NAK ELAK MULUT BERBAU BUSUK?

Sudah semestinya apabila bercakap mengenai kesihatan oral seperti gigi dan gusi, penjagaan yang rapi perlu dilakukan. Bagi mengurangkan dan menghilangkan terus bau mulut yang busuk, anda boleh lakukan langkah penjagaan ini dengan rapi.
-Berus gigi dua kali sehari, sekurang-kurangnya selama 2 minit dan gunakan floss sekali sehari. Jangan lupa untuk membersihkan kawasan lidah juga ya.
-Guna alcohol-free cucian mulut. Ada pelbagai bau yang dijual di pasaran.
-Lakukan pemeriksaan doktor gigi setiap 6 bulan. Kalau anda mempunyai masalah yang lebih teruk, mungkin pemeriksaan secara kerap dan berkala perlu dilakukan antara 2-3 bulan sekali.
-Minum air dengan cukup supaya bahagian dalam mulut tidak kering.
-Guna teknik untuk banyakkan air liur dengan mengunyah gula-gula getah atau gula-gula sugar-free.
–Elakkan alkohol, kafein dan tobacco.
*Bila mulut dah tak berbau, barulah rasa yakin sikit kan?
Sumber : ClevelandClinic, MayoClinic


Secara purata, seorang individu boleh naik berat badan sebanyak 1/2 kg sehingga 1 kg setiap tahun selepas zaman kanak-kanak. Pakar juga mendapati terdapat beberapa fasa dalam hidup yang membuatkan berat badan meningkat secara mendadak.
Ada beberapa fasa dalam hidup yang mencabar, memberi tekanan kepada diri sehingga kita terlepas pandang untuk menjaga kesihatan. Oleh itu, kita harus beri perhatian kepada gaya hidup terutamanya corak pemakanan kita semasa waktu-waktu berikut.

Foto Kredit: shutterstock
Badan Kita Paling Cepat ‘Naik’ Bila Lalui 5 Fasa Ini. Jaga-jaga Ya
1. Baru Belajar Duduk Sendiri
Bila dah mula berdikari dan hidup membujang – tak kiralah di asrama atau unversiti, kita lebih mudah cenderung untuk terlebih makan. Hidup membujang ni memang rasa lagi bebas tapi sebenarnya bukan mudah nak mendisiplinkan diri untuk makan secara sihat. Kalau dulu Mak mesti akan sediakan makanan sihat untuk kita dan tegur bila kita asyik makan snek yang merapu. Sekarang bila dah duduk berasingan, tiada siapa nak ingatkan kita.

Setakat makan seorang, lebih mudah untuk drive thru atau tapau makanan. Menurut pakar, makan di luar membuatkan seseorang cenderung untuk makan dalam portion yang lebih besar berbanding makan di rumah. Nak-nak pula kalau tengah lapar, rasa macam semua nak order!

2. Stres Dengan Kerja
Sama ada lately ni tengah banyak kerja, baru tukar bos atau manager baru, atau tak sesuai di tempat kerja baru – ini semua boleh menjadikan seseorang stres hingga mempengaruhi tabiat makannya.
Ada yang akan makan snek untuk melegakan stres atau menghilangkan mengantuk akibat terlalu banyak stay up. Ada juga yang terlalu sibuk bekerja sampai tak sempat makan. Tabiat skip waktu makan ini hanya akan membuatkan anda terlebih makan kemudian. Lepas tu tidur pulak. Memanglah cepat ‘naik’!

3. Selepas Bersalin
Kenaikan berat badan adalah normal untuk ibu mengandung. Tapi ia perlu dipantau agar peningkatannya tetap terkawal dan tak terlalu mendadak. Ini penting agar dapat mengelakkan diabetes semasa hamil di samping membantu menguruskan badan semula lepas bersalin nanti.
Pakar membuktikan bahawa berat badan selepas bersalin boleh kekal dan mendadak naik sehingga 18kg jika tidak diruskan dengan baik. Memang senang untuk kena obesiti pada masa akan datang. Fokus para ibu hamil perlu ditumpukan pada pemakanan yang sihat dan senaman ringan.
Foto Kredit: weight.sdghealth.com
4. Selepas Berkahwin
Kalau perempuan cenderung naik berat badan selepas bersalin, lelaki pula mudah gemuk ketika selepas berkahwin. Menurut kajian yang dilakukan, hal ini mudah berlaku kepada golongan lelaki kerana mereka biasanya dapat makan pelbagai makanan homemade yang lebih sedap dan banyak berbanding ketika bujang dahulu.
Selepas berkahwin juga, kebanyakan lelaki biasanya lebih sibuk dengan keluarga dan kerjaya hingga kurang memfokuskan pada aktiviti fizikal lagi.
Foto Kredit: msn.com
5. Pencen
Bila dah pencen, hari-hari anda kini tidak sesibuk dahulu. Anda punya banyak masa di rumah untuk melakukan aktiviti yang anda mahukan. Ini bermaksud, anda juga punya banyak masa untuk menikmati snek dan makan di luar bersama pasangan.
Tapi perlu diingat, badan pada usia begini tidak memerlukan kalori sebanyak dahulu. Bila semakin berusia juga, ramai yang mudah letih dan menjadi kurang aktif untuk bergerak dan bersenam. Ramai yang dah puas kerja dan fikir inilah masa untuk berehat. Kalau tak kena cara, ia boleh menyumbang kepada pertambahan berat badan yang mendadak.
Foto Kredit: livetheavenues.com
Cara Pemakanan Penting
Tidak kira berapa usia dan fasa yang kita alami sekarang, cuba fikirkan balik gaya pemakanan kita. Adakah stok makanan di rumah jenis berkhasiat atau dipenuhi makanan segera? Adakah anda lebih memilih untuk masak sendiri atau bungkus di luar? Berapa banyak hidangan sayur dan buah yang kita makan dalam sehari?
Semua ini menjadi petunjuk kepada tabiat pemakanan kita. Maka, tak hairanlah berat badan boleh naik walaupun kita rasa macam tak makan banyak sangat.


Ada Orang Kata Mandi Malam Punca Paru-Paru Berair, Fakta Atau Mitos Semata-Mata Ya?

“Jangan mandi malam, nanti paru paru berair..”
Paru-paru berair atau pleural effusion keadaan di mana air berkumpul di antara lapisan tisu yang melapisi paru-paru dan juga rongga dada.

Punca paru paru berair sering dikaitkan dengan mandi malam namun sejauh manakah kesahihan perkara ini? Adakah ia benar-benar menyebabkan paru-paru berair atau mitos sahaja? Jawapannya ada di bawah.
Baca juga: Kena Tahu Cara CPR Yang Betul Kalau Nak Selamatkan Nyawa Orang Tersayang

PARU PARU BERAIR SEBAB MANDI MALAM? BETUL KE MITOS TU?

SIMPTOM PARU-PARU BERAIR
Sesetengah individu tidak mempunyai simptom dan hanya ditemui selepas melakukan x-ray dada. Pesakit mungkin mempunyai gejala yang tidak berkaitan termasuk:

Sakit dada
Batuk kering
Dyspnea (sesak nafas, atau pernafasan yang sukar)
Orthopnea (ketidakupayaan untuk bernafas)

PUNCA PARU-PARU BERAIR
Paru-paru berair adalah biasa dengan kira-kira 100,000 kes didiagnosis di dunia setiap tahun. Penyebab paling biasa paru-paru berair adalah:

Kegagalan jantung
Embolisme pulmonari (kesan darah beku)
Sirosis (hati tidak dapat berfungsi dengan baik)
Selepas pembedahan jantung terbuka

Paru-paru berair eksudatif (cecair kaya protein) biasanya disebabkan oleh:

Pneumonia
Kanser
Embolisme pulmonari
Penyakit buah pinggang
Penyakit radang

Penyebab paru-paru berair lain:

Batuk kering
Penyakit autoimun
Pendarahan
Chylothorax (limfoma)
Jangkitan dada dan perut yang jarang berlaku
Efusi pleura asbestos
Sindrom Meig (tumor ovari)
Sindrom hiperstimulasi ovari

PARU-PARU BERAIR SEBAB MANDI MALAM?

Mandi malam sebelum tidur boleh menghantar isyarat kepada otak bahawa sudah tiba masanya untuk tidur.
Mandi pada waktu malam juga memastikan badan lebih bersih sebelum tidur kerana peluh, kotoran dan minyak badan sudah dibersihkan.
Mandi pada waktu malam guna air panas ada banyak kebaikan seperti:
– Kajian mendapati bahawa mandi air panas atau mandi sebelum tidur boleh mendapatkan lena yang berkualiti. Mereka yang mandi satu hingga dua jam sebelum tidur juga lebih cepat tertidur.
– Para penyelidik mendapati bahawa air suam mampu merangsang aliran darah ke tangan dan kaki, yang membolehkan haba badan keluar dengan lebih cepat.
– Kajian juga mendapati mandi antara kira-kira 104.5 dan 106 darjah fahrenheit mampu menurunkan tekanan darah sebelum dan semasa tidur.
– Untuk mengurangkan selesema, boleh sedut wap air panas.
Jadi, jawapan yang tepat adalah mandi pada waktu malam tidak akan mengakibatkan paru-paru berair. Menerusi perkongsian di atas, punca paru-paru berair adalah disebabkan kanser, sakit jantung dan lain-lain.
Semoga bermanfaat!
Sumber: Cleveland Clinic, Sleep Foundation & Medline Plus


“Aduh, Gatalnya!” Dah Penat Garu-Garu, Rupanya Ini Punca Bahagian Payudara Anda Asyik Gatal!

Sebenarnya, terdapat banyak punca payudara gatal. Antaranya adalah disebabkan memakai bra terlalu ketat, berada di fasa menopause, payudara yang membesar dan pelbagai lagi.
Rasa gatal ini boleh menyebabkan anda asyik menggaru di kawasan tersebut dan mengganggu aktiviti seharian anda. Sekiranya punca-punca di bawah membuatkan payudara anda berasa gatal dan tidak selesa, segera dapatkan rawatan dari pusat kesihatan yang bertauliah.

Baca juga: Tuala Wanita Tak Boleh Main Beli Saja, Tapi Lihat 3 Elemen Ini Baru Darah Haid Tak Bocor!
PUNCA PAYUDARA GATAL

1. KULIT PAYUDARA YANG KERING
Banyak punca yang menyebabkan tubuh menjadi gatal. Sebagaimana, punca kulit payudara menjadi gatal adalah kerana ia kering. Selain rasa gatal, kulit juga terasa bersisik.

Payudara mempunyai sifat sensitif di mana, penggunaan produk rawatan yang salah boleh menyebabkan diri rasa tidak selesa. Sekiranya, produk rawatan yang digunakan menyebabkan hal tersebut berlaku, maka hentikan penggunaannya.
Anda boleh merawatnya dengan sabun minimal bahan kimia sintetik yang membahayakan kulit.
2. REAKSI ALERGI
Pernahkah anda berasa gatal seharian sewaktu memakai barang atau produk tertentu? Boleh jadi, ia tanda kulit payudara anda sedang memberi reaksi alergi tertentu.
Pencetus kepada alergi boleh disebabkan produk penjagaan badan, sabun, pewangi atau bahan pakaian yang tidak sesuai dengan kulit anda.
Hentikan penggunaan produk tertentu, sekiranya rasa gatal itu tidak surut.
3. JANGKITAN KULAT
Pada keadaan tertentu, anda boleh juga mengalami jangkitan kulat di payudara. Antara gejalanya adalah rasa gatal dan disertai dengan perubahan warna di kawasan lipatan payudara.
Ia boleh disebabkan penggunaan bra terlaku ketat yang disertai dengan aktiviti yang berpeluh. Malah, kurang menjaga kebersihan diri juga boleh menjadi punca.
Oleh itu, pastikan anda menggantikan pakaian dalam setelah beraktiviti seharian. Jangan lupa cuci dengan bersih dan dijemur kering bagi mengelakkan jangkitan kulat.
4. BERPELUH YANG BANYAK
Memakai bra dalam keadaan berpeluh dan dalam jangka waktu yang lama boleh jadi punca rasa gatal yang kerap di kawasan payudara.
Kadang-kadang, rasa gatal ini boleh disertai dengan rasa terbakar dan tidak selesa. Disebabkan itu, segera menggantikan baju dan pakaian dalam selepas beraktiviti yang banyak berpeluh.
5. PAKAIAN TERLALU KETAT & BAHAN TIDAK SESUAI

Anda tidak boleh mengambil mudah sewaktu membeli bra kerana ia sangat penting untuk anda menjalani hari yang lancar dan selesa. Bra yang terlalu ketat bersama jenis bahan yang terlalu kasar, panas atau terlalu sintetik boleh menyebabkan payudara gatal.
Pengaliran udara yang terganggu boleh menjadi penyebab payudara terasa gatal. Selain itu, kawasan lipatan payudara yang berterusan terkena geseran bra boleh menyebabkan iritasi dan menimbulkan rasa gatal.
6. PAYUDARA YANG MEMBESAR
Bolehkah payudara membesar walaupun sudah melepasi fasa kedewasaan? Sudah tentu boleh! Ada beberapa faktor yang menyebabkan payudara boleh membesar seperti kehamilan dan kenaikan berat badan.
Ini menyebabkan kulit di kawasan payudara automatik meregang sewaktu bentuknya semakin membesar. Inilah sebab mengapa payudara boleh terasa gatal dengan tiba-tiba.
Bagi ibu hamil, pembentukan sel dan kelenjar air susu ibu selama kehamilan juga berperanan menimbulkan rasa gatal pada payudara.
Mahu kurangkan rasa gatal itu, anda boleh memakai lotion anti strech marks selepas mandi atau menyapu minyak bersesuaian untuk mengekalkan keanjalan kulit.
7. ANTARA GEJALA MASTITIS
Mastitis adalah jangkitan payudara yang sering terjadi pada ibu menyusu. Namun, wanita tidak menyusu badan juga boleh mengalami jangkitan ini.
Jangkitan disebabkan oleh kerana saluran payudara yang tersumbat. Gejalanya adalah payudara terasa pedih, berwarna kemerahan, terasa panas dan gatal.
8. TANDA MENOPAUSE
Semasa di fasa menopause, tubuh anda banyak mengalami perubahan. Antaranya adalah kelembapan kulit yang semakin berkurangan. Saat kulit kering, kadang payudara pun terasa gatal.
Rasa gatal sering timbul di kawasan lipatan payudara atau di kawasan yang sering terkena gesekan dengan bra.
Bagi mengatasinya, minum air putih dengan banyak, mandi dengan sabun yang sesuai untuk kulit sensitif dan melakukan penjagaan tubuh badan.
Sumber: Pop Mama


Bukan Sebab Lidah Pendek, Ini Punca Orang Pelat ‘R’ & Tips Menyebutnya

Anda atau orang sekeliling ada masalah untuk menyebut huruf ‘R’ ? Masalah ini walaupun nampak kecil, namun ia boleh menyebabkan seseorang hilang keyakinan diri untuk bercakap.
Orang yang bercakap pelat juga sering diejek dan selalu dikatakan mempunyai ‘lidah pendek’.

Tahukah anda sebenarnya lidah pendek tidak menyebabkan pelat, sebaliknya terdapat banyak punca mengapa seseorang itu pelat.
Jom kita ketahui lebih lanjut tentang fakta dan punca sesetengah orang bercakap pelat.

Kita Semua Pernah Pelat Dulu!
Janganlah kita suka mentertawakan orang lain yang pelat sebab kita masa kecil pun pelat juga kan?

Semasa kita berusia 5 tahun ke bawah, fungsi otak di kawasan borca dan wernicke yang berfungsi dalam pemahaman kata-kata dan bahasa sedang berkembang.
Semakin kita meningkat dewasa, keupayaan kita untuk bercakap dengan tepat semakin meningkat dengan latihan dan koordinasi lidah yang baik.

Kredit Foto : freepik.com
1. Pelat Bukanlah Disebabkan Oleh Lidah Pendek!
Sehingga ke hari ini, masyarakat kita masih menganggap pelat adalah disebabkan oleh lidah pendek.
Hakikatnya, ia tidak benar sama sekali. Menurut pengamal perubatan, punca utama seseorang pelat ialah kerana perbezaan panjang frenulum linguae iaitu benang halus di bawah lidah.
Cuba anda lihat di cermin, buka mulut dan angkat lidah. Anda akan nampak ‘benang halus’ tersebut.
Orang yang pelat basanya mempunyai frenulum linguae yang lebih panjang sehingga menyebabkan pergerakan lidah terbatas dan sukar untuk bercakap.

Kredit Foto : mgadental.com.au
2. Gangguan Koordinasi Lidah
Selain untuk makan, lidah juga penting bagi kita untuk bercakap dengan betul.
Sesetengah sebutan huruf banyak dipengaruhi oleh pergerakan lidah.
Berdasarkan perkongsian dari MyHealth, pelat dikategorikan sebagai ‘kesalahan sebutan’ yang berlaku pada peringkat umur tertentu.
Sebutan pelat ini akan menyebabkan masalah penghasilan bunyi (artikulasi) dan pola bunyi (fonologi).
Selain huruf R, kita pasti biasa mendengar orang bercakap pelat ‘S’ dan ‘Z’.

3. Budaya dan Gaya Hidup
Selain keadaan lidah, sebutan pelat juga boleh berpunca daripada budaya dan gaya hidup bagi sesetengah masyarakat.
Di negara kita, sesetengah orang Cina juga tidak boleh menyebut huruf R sefasih orang Melayu.
Kalau anda perasan, orang yang berpindah ke negara lain juga akan bercakap dengan gaya berbeza berbanding dahulu.
Kredit gambar: REUTERS/Lim Huey Teng
4. Masalah Psikologi
Seseorang juga boleh mengalami masalah bercakap pelat disebabkan faktor psikologi.
Contohnya, si adik mendapat lebih banyak perhatian daripada ibu bapa.
Si abang atau kakak yang sebelumnya boleh bercakap seperti biasa berasa cemburu kemudian akan bertindak mengikuti cara percakapan adiknya yang pelat bagi mendapatkan perhatian.
Situasi begini membuktikan pelat bukan hanya berpunca daripada koordinasi lidah atau otak, tetapi ia disengajakan atas sebab-sebab tertentu.

Bagaimana Bunyi ‘R’ Dihasilkan?
Untuk menyebut ‘R’ dengan betul, kita perlu tahu cara bunyi ‘R’ dihasilkan. Bunyi ‘R’ dihasilkan melalui getaran lidah di dalam rongga mulut.
Bunyi ‘R’ yang tepat dapat dihasilkan dengan kedudukan lidah yang tepat dan udara hanya bergetar di dalam rongga mulut.

Kredit Foto : myhealth.gov.my
Jika kedudukan lidah tidak tepat, bunyi lain yang akan keluar seperti ‘L’, ‘Y’,’W’ atau ‘GH’.
Contohnya, ‘Loyi’ untuk sebutan ‘Lori’, ‘Ghumah’ untuk perkataan ‘Rumah’, ‘Burung’ akan disebut sebagai ‘Buwung’ atau ‘Bulung’.
Tips Menyebut Huruf R
Bagi yang tak mahir menyebut huruf R, tak perlu risau dan malu lagi kerana dengan sedikit usaha dan latihan, anda pasti boleh menyebut seperti orang lain.
Boleh ikuti langkah-langkah mudah yang dikongsi oleh Portal KKM ini untuk hasilkan bunyi ‘R’.
1. Angkat lidah ke hadapan dan perlahan-lahan halakan ke belakang.
2. Kemudian, tarikkan lidah ke bawah sedikit supaya tak bersentuh dengan lelangit.
3. Keluarkan suara untuk getarkan lidah dan hasilkan bunyi ‘R’.
Anda juga boleh berlatih dengan mencuba aktiviti lain untuk membiasakan lidah anda menyebut huruf ‘R’.
1. Buatkan bunyi getaran dengan menggunakan hujung lidah pada gusi atas. Kemudian, berhenti buat getaran tersebut tetapi terus keluarkan suara.
2. Buat bunyi ‘L’ yang panjang dan dalam masa yang sama tariikan dagu ke bawah perlahan-lahan sehingga keluar sebutan ‘R’.
3. Gerakkan lidah di sepanjang lelangit bermula dari depan ke belakang sambil menyebut ‘Ah’. Berhenti gerakkan lidah bila sudah dengar sebutan ‘R’.
Bila anda sudah boleh menyebut ‘R’ dengan baik dan konsisten, anda boleh gabungkan bunyi ‘R’ dengan huruf vokal seperti ‘A’, ‘E’, ‘I’, ‘O’, ‘U’ untuk mendapatkan sebutan ‘Ra’, ‘Re’,’Ri’, ‘Ro’ ,’Ru’. Boleh ulang sebutan sehingga lancar.
Anda juga boleh latih sebutan menggunakan perkataan dengan kedudukan sebutan ‘R’ yang berbeza seperti ‘rabu’, ‘baru’, ‘petir’ dan ‘perkara’.

Kredit Foto : cdn.flintrehab.com
Bagi yang mengalami masalah pelat sehingga ke hari ini, hiraukan kata-kata orang dan janganlah berputus asa.
Anda juga boleh dapatkan khidmat ‘speech therapy’ secara profesional untuk membantu anda bertutur dengan baik.
Apa pun, jangan terlalu berasa rendah jika anda pelat sebab orang pelat ni sangat unik dan comel.
Ramai individu juga telah membuktikan bahawa mereka mampu berjaya walaupun bercakap pelat.
Sumber rujukan :

Mari Belajar Sebut Bunyi /r/ http://www.myhealth.gov.my/61800/
Jadi Pelat Bukan Dek Lidah Pendek Ya. Ini Puncanya… – Sinar Harian
5 Fakta Menarik Seputar Cadel yang Tak Banyak Diketahui https://www.idntimes.com/health/fitness/eka-amira/fakta-menarik-seputar-cadel-exp-c1c2/5


‘Chatting’ Punca Penceraian, Mula-Mula Hal Kerja, Lama-Lama Makin Mesra Sampai Leka!

Menurut perkongsian dari Peguam Shazril yang merupakan seorang peguam syarie, mengatakan bahawa punca penceraian dalam kalangan pasangan suami isteri bermula dari cara komunikasi yang salah. Komunikasi yang salah ini adalah ‘chatting’ antara rakan-rakan sekolah, rakan universiti sehingga ke rakan pejabat yang berlainan jantina.
Ramai dalam kalangan warganet yang mengatakan bahawa benda haram memang menyeronokkan. Apa yang akan berlaku adalah, mula- mula bincang hal kerja sehingga lama-kelamaan makin mesra.

Kemudian, mula memanggil dengan panggilan manja macam suami isteri dan bincang hal peribadi. Inilah yang menjadikan anda leka lalu terlupa bahawa diri sudah mempunyai isteri atau suami!
Baca juga: Hukum Lafaz Talak Melalui Whatsapp, Jadilah ‘Gentleman’ Untuk Lafaz Secara Berdepan!

PUNCA PENCERAIAN BERMULA DARI ‘CHATTING’

Jadi, menurut Peguam Shazril, terdapat beberapa ‘undang-undang’ yang anda perlu aplikasikan setiap kali berkomunikasi dengan orang luar berlainan jantina melalui media sosial. Awas! Jangan ada hal-hal melibatkan penyondol pula ya!
1.Elak chatting berlainan jenis jantina, kecuali atas dasar urusan kerja.
2.Chatting setakat keperluan kerja sahaja. Kalau boleh tidak sampai waktu malam.
3.Jangan masukkan ikon memek muka (emoji).
4.Cepat-cepat habiskan chatting supaya tidak berlanjutan.
5.Profesional semasa chatting.
6.Elak ayat manja dan merengek.
7.Elak chatting luar waktu kerja.
8.Elak chatting hal peribadi.
9.Elak chatting puji-memuji.
Sebelum ini, Ustazah Asma’ Harun mengatakan bahawa salah satu punca ramai pasangan bercerai bukan hanya kerana masalah komunikasi tetapi kerana TIDAK SOLAT.
*Jadi, sama-samalah kita memperbaiki masalah hubungan antara suami isteri dan mengelakkan penceraian. Jangan asyik nak cari orang baharu saja!
Baca juga: 90 Peratus Rumah Tangga Berakhir Dengan Pergaduhan & Penceraian Kerana Tidak Solat
Sumber: Tiktok @lawyershazril


Viral Air Balang Manis Potong Kaki, Peniaga Boleh Guna Tips Bancuh Air Jadi Lebih Sihat!

Baru-baru ini kecoh di laman media sosial apabila ada doktor yang menegur jenis air yang dijual di bazar Ramadan semuanya boleh menyebabkan peningkatan penyakit diabetes.
Walaupun teguran tersebut menimbulkan pelbagai reaksi dalam kalangan orang ramai yang menyokong serta tidak menyokong, kesedaran mengenai penyakit diabetes perlu dicaknakan.

Oleh itu, buat anda yang sering berkunjung ke bazar Ramadan, penting untuk membuat pilihan yang bijak sebelum membeli. Bukan itu sahaja, pesanan ini juga penting kepada peniaga di bazar supaya dapat membuat olahan resepi air menjadi lebih berkhasiat untuk orang ramai.
Baca juga: Sedapnya Air Tebu, Tapi Ibu Hamil Boleh Ke Minum? Ini Jawapan TEPAT Daripada Doktor!

ELAK PENYAKIT DIABETES, INI TIPS BANCUH AIR BALANG LEBIH SIHAT

Air kosong tetap pilihan yang terbaik, namun jika anda teringin untuk minum minuman berperisa (air balang) boleh buat pilihan dengan memilih jenis memilih minuman yang lebih sihat.
Warna air yang terang memang cukup menggoda, namun ia adalah petanda minuman banyak bahan pewarna. Pewarna berlebihan boleh menyebabkan alahan dan risiko pelbagai penyakit termasuk kanser. Oleh itu, pilihlah warna minuman yang tidak terlalu terang.
TIPS AIR BANCUH TAK TERLALU MANIS
Antara tips lain yang anda boleh gunakan supaya air yang dijual tidak terlalu manis:
-Warna tidak terlalu terang, kurangkan pewarna.
-Jika air terlalu manis, tambah air dan kongsikan dengan orang lain.
– Pilih minuman yang tidak menggunakan susu pekat manis.
-Pilih minuman berasaskan jus sebenar.
-Perhatikan tahap kebersihan penjual.

Gula tambahan adalah bahan utama untuk air balang. Jika air terlalu manis, tambahkan air dan kongsikan dengan lebih ramai orang (bukan minum sendirian). Selain itu, perhatikan tahap kebersihan penjual. Jika peniaga tidak memakai apron, merokok dan persekitaran kotor, pilihlah premis yang lain.
Informasi dikongsi, pilihan di tangan anda.
Sumber: Public Health Malaysia


Tiba-Tiba Rasa Tak Selesa Celah Faraj, AWAS Mungkin Rahim Jatuh, Ini Puncanya!

Rahim jatuh atau peranakan jatuh merupakan masalah yang dihadapi oleh wanita. Ia bukan sahaja boleh terjadi kepada wanita selepas hamil malah wanita bujang juga boleh mengalaminya, sekiranya tidak tahu punca peranakan jatuh.
Selain kerap mengangkat barang berat, terdapat sebab-sebab lain yang menyebabkan peranakan jatuh berlaku, sebagaimana yang disiarkan portal Mayo Clinic. Jom lihat penerangan di bawah dengan lebih lanjut.

Baca juga: Tengah Datang ‘Period’, Ini 13 Jenis Makanan Yang Baik Semasa Haid, Perempuan Wajib Tahu!
APA ITU PERANAKAN JATUH?
Gambar hiasan: MuratDeniz – iStock.

Rahim jatuh, peranakan jatuh atau prolaps rahim adalah keadaan dimana organ rahim turun ke arah atau ke dalam faraj. Ia berlaku apabila otot dan ligamen lantai pelvis menjadi lemah sehingga tidak mampu menyokong rahim. Kesannya, rahim ini boleh menurun hingga ke bahagian bukaan faraj.

PUNCA PERANAKAN JATUH
Gambar: TheDiagnosa.com
Peranakan jatuh yang berlaku boleh disebabkan oleh beberapa perkara. Antaranya ialah:

Bersalin melalui faraj.
Umur semasa bersalin pertama (wanita lebih tua lebih berisiko mengalami kecederaan lantai pelvis).
Sukar bersalin atau trauma semasa bersalin.
Bersalin bayi besar.
Berat badan berlebihan.
Paras estrogen menurun selepas menopaus.
Sembelit kronik atau meneran dengan pergerakan usus.
Batuk kronik atau bronkitis.
Mengangkat berat berulang kali.

FAKTOR-FAKTOR YANG MENINGKATKAN RISIKO PERANAKAN JATUH
Gambar hiasan: Google.
Faktor-faktor yang boleh meningkatkan risiko prolaps rahim termasuklah:

Melahirkan bayi melalui faraj atau bayi bersaiz besar.
Mempunyai bayi pertama ketika sudah lanjut usia.
Penuaan.
Obesiti.
Pembedahan pelvis sebelum ini.
Sembelit kronik atau sering meneran semasa membuang air besar.
Faktor genetik yang mendorong kepada berlakunya kelemahan pada tisu penghubung
Batuk kronik (akibat merokok).

PENCEGAHAN DARI BERLAKUNYA PERANAKAN JATUH
Gambar hiasan: FarknotArchitect – AdobeStock.
Untuk mengurangkan risiko prolaps rahim, anda boleh cuba cadangan di bawah:
1. ELAK SEMBELIT

Minum banyak air dan makan makanan berserat tinggi seperti buah-buahan, sayur-sayuran, kekacang dan bijirin penuh.

2. ELAK MENGANGKAT BERAT

Jika anda perlu mengangkat sesuatu yang berat, lakukan dengan betul. Cara angkat yang betul menggunakan kaki dan bukannya pinggang atau belakang.

3. KAWAL BATUK

Dapatkan rawatan untuk batuk kronik atau bronkitis. Jangan merokok.

4. ELAK BERAT BADAN BERLEBIHAN

Berbincang dengan doktor tentang berat badan ideal anda dan dapatkan nasihat tentang cara menurunkan berat badan sekiranya perlu.

RAWATAN UNTUK MERAWAT PERANAKAN JATUH
Gambar hiasan: Shutterstock.
Melalui sumber Hello Doktor, terdapat dua kaedah rawatan pembedahan yang tersedia iaitu hysterectomy atau penggantungan rahim (uterine suspension).
1. PROSES PENGGANTUNGAN RAHIM
Bagi proses penggantungan rahim, doktor bedah akan meletakkan uterus kembali pada tempat asalnya dengan cara mencantumkan ligamen pelvis atau dengan menggunakan alat pembedahan.
2. PROSEDUR HYSTERECTOMY
Manakala bagi prosedur hysterectomy, doktor akan membuang uterus daripada tubuh. Oleh sebab itu, pembedahan ini tidak disarankan untuk mereka yang merancang memiliki anak.
Sumber: Mayo Clinic / Hello Doktor


Period Datang 2 Kali Sebulan Bukan Perkara Normal, Anda Mungkin Ada Masalah Kesihatan!

Purata kitaran haid normal bagi wanita dewasa adalah antara 21 dan 35 hari. Jika kitaran haid lebih pendek, seseorang itu boleh mengalami dua kali period dalam bulan yang sama.
Walaupun perubahan dalam kitaran haid bukanlah sesuatu yang luar biasa namun sekiranya anda kerap mengalami masalah itu, ini antara punca period 2 kali sebulan kaum wanita kena tahu. Jangan pandang ringan!

Baca juga: AWAS! Disangka Pedih Ulu Hati, Rupanya Itu Tanda Anda Ada Masalah Batu Karang Hempedu
PUNCA PERIOD 2 KALI SEBULAN, ADA KAITAN DENGAN KESIHATAN

1. ONE-TIME ANOMALY

Seseorang kadang kala mungkin mempunyai kitaran haid yang lebih pendek sehingga menyebabkan dua kali haid dalam tempoh sebulan. Ini bermakna, kitarin haid akan kembali seperti biasa di bulan seterusnya.
2. UMUR MUDA
Kitaran haid tidak teratur adalah perkara biasa berlaku kepada orang muda yang baru mula datang bulan. Orang ramai cenderung mempunyai kitaran haid lebih pendek atau kadang kala lebih lama sehingga menyebabkan mereka mengalami dua kali period dalam 1 bulan.
Kajian mendapati bahawa kitaran haid orang muda boleh mengambil masa sekitar 6 tahun untuk menjadi teratur dari pertama kali datang bulan.
3. ENDOMETRIOSIS
Simptom utama endometriosis adalah senggugut yang teruk, pendarahan berlebihan dan kitaran haid pendek di mana mungkin haid sebanyak dua kali dalam satu bulan.
Jika menghidap endometriosis, anda mungkin mengalami pendarahan dan kesakitan ketika ovulasi kerana tisu boleh melekat pada ovari dan membentuk sista.
4. PERIMENOPAUSE
Perimenopause menyebabkan hormon seseorang mula berubah sebelum menopause. Ketika fasa ini, anda akan mengalami kitaran haid tidak teratur, terlalu kejap atau lama, tidak datang bulan dan period sebanyak dua kali sebulan.
Apabila seseorang tidak mengalami haid selama 12 bulan berturut-turut, itu bermaksud anda dalam fasa menopause.
5. MASALAH TIROID
Kelenjar tiroid dan hormon yang dihasilkannya adalah penting untuk mengawal kitaran haid.  Apabila anda tidak mempunyai hormon tiroid yang mencukupi (hipotiroidisme), kitaran haid boleh menjadi sangat kerap dalam masa sebulan.
Haid anda juga mungkin lebih lama daripada seminggu. Antara gejala lain hipotiroidisme adalah:

Sembelit
Kelemahan otot
Peningkatan berat badan
Sakit sendi atau otot
Keletihan
Kulit kering
Rambut menipis
Rasa tertekan atau sedih
Berpeluh kurang daripada biasa

6. FIBROID RAHIM
Fibroid rahim adalah ketumbuhan yang berlaku di dalam atau di luar rahim. Fibroid biasanya bukan kanser tetapi boleh menyebabkan pendarahan dan haid yang banyak.
Gejala tambahan fibroid juga adalah:

Sakit di bahagian pelvis
Kerap membuang air kecil
Sakit pinggang
Sakit semasa hubungan seks

Doktor selalunya akan menjalankan pemeriksaan pelvis dan ultrasound.
7. KANSER
Kanser juga boleh menyebabkan haid datang dua kali dalam satu bulan. Kanser organ pembiakan seperti rahim, serviks, dan ovari boleh mengubah hormon dan kitaran period.
Kanser rahim boleh menyebabkan anda lebih kerap datang bulan. Kanser serviks dan ovari pula lebih dikaitkan dengan haid yang panjang dan banyak berbanding biasa.
Kesimpulannya, sekiranya anda mengalami masalah datang bulan sebanyak dua kali sebulan dalam tempoh 2 hingga 3 bulan, segera berjumpa doktor.
Haid yang kerap memerlukan rawatan kerana boleh mengakibatkan kehilangan darah yang membawa kepada anemia atau darah rendah.
Baca juga: Bukan Sekadar Sedap, Air Tebu Rupanya Boleh Cegah Sel Kanser
Sumber: Medical News Today & Very Well Health


Kenapa Perut Kembung Dan Berangin? Ini Puncanya!

“Ish berangin agaknya perut ni, dari tadi asyik sendawa. Patutlah kembung semacam aja.”
Kalau perut kembung memang rasa tidak selesa dan tidak senang duduk. Terasa bagaikan seperti ada belon dalam perut. Lepas diurut atau disapukan minyak angin (dan sendawa besar!) barulah terasa selesa.

Perut kembung , masuk angin!
Selalunya perut kembung dikaitkan dengan angin yang masuk dalam badan apabila lambat makan daripada waktu sepatutnya. Ada juga kembung yang disebabkan minum terlalu banyak air.
Namun, sebab sebenar perut selalu kembung adalah:
1. Makan dengan laju
Apabila anda makan dengan laju, makanan tidak dihadamkan dengan sempurna dan cebisan yang tidak lumat berkumpul dalam perut. Itu yang menyebabkan perut terasa kembung.

Sebaiknya makan dengan perlahan agar makanan yang masuk lumat sepenuhnya.

2. Tidak fokus pada makanan
Apabila makan sambil melayari internet di telefon, tonton tv mahupun komputer, tanpa sedar anda akan mengambil makanan lebih daripada yang sepatutnya.
Sebaiknya beri tumpuan pada makanan yang anda makan, jadi anda tidak akan makan berlebihan.
3. Minum guna penyedut minuman
Semasa anda menyedut air menggunakan penyedut minuman atau straw, anda sebenarnya menyedut udara bersama menyebabkan perut mudah kembung.
Sebaiknya minum terus daripada gelas.
4. Banyak makan makanan yang diproses
Kebanyakan makanan diproses atau makanan rapu mengandungi garam (sodium). Apabila terlalu banyak sodium masuk dalam badan, ia menyebabkan perut mudah menjadi kembung.
Sebaiknya banyakkan makan makanan segar seperti buah-buahan dan sayur-sayuran.
5. Pengambilan gula berlebihan, termasuklah ‘artificial sugar’
Ramai yang memilih artificial sugar sebagai pengganti gula untuk mengurangkan kalori dalam diet seharian. Artificial sugar biasanya mengandungi aspartame dan sucralose yang sukar dihadamkan oleh perut menyebabkan perut menjadi kembung.
Sebaiknya guna madu sebagai pengganti gula.
6. Minum air bergas
Tahukah anda buih-buih gas dalam minuman ringan juga menyebabkan perut anda mudah kembung.
Sebaiknya, elak minum minuman bergas. Tetapi jika anda penggemar minuman ini, pastikan letak ais dalam minuman dan tunggu sehingga buih-buih gas hilang sebelum minum.
7. Makan berat sebelum tidur
Apabila tidur dengan perut penuh, makanan dalam perut biasanya mengambil masa yang lama untuk dihadam dengan sempurna menyebabkan perut menjadi kembung.
Sebaiknya, makan malam sebelum tiga atau empat jam masuk waktu tidur. Jika perlu makan kerana terlalu lapar, ambil makanan ringan seperti buah-buahan.
Apa pun,
Foto Kredit: rosiebank.com
Banyak penyakit berpunca dari kita sendiri yang mengabaikan pemakanan yang sihat.
Jika anda memang sering kembung perut, cuba kurangkan 7 tabiat di atas. InshaaAllah, tiada lagi masalah pada masa hadapan.


Euww…Pusat Berbau Busuk? Ini Punca & Cara Bersihkan Dengan Betul, Barulah Tak Bau Masam!

Biasanya, jika tubuh badan berbau pasti akan dikaitkan dengan kawasan ketiak. Ini kerana ketiak sering mengeluarkan bau busuk sehingga mengganggu orang sekeliling. Ramai yang tak perasan bahawa pusat juga boleh mengeluarkan bau busuk sekiranya tidak dicuci dengan betul.
Selain tidak menjaga kebersihan pusat, terdapat juga beberapa punca pusat berbau busuk yang ramai tak tahu dan dipandang ringan sahaja. Jadi, artikel kali ini akan menerangkan punca dan cara membersikan pusat. Tiada lagi bau busuk!

Baca juga: Penyakit Yang Mudah Menyerang Kalau Anda Obesiti, Jaga-Jaga
PUNCA PUSAT BERBAU BUSUK & CARA NAK BERSIHKAN, KENA AMBIL TAHU

Berikut adalah punca pusat berbau busuk:

1. TIDAK MENJAGA KEBERSIHAN
Bau pusat biasanya disebabkan oleh masalah kebersihan. Apabila badan berpeluh, bakteria pada kulit memecahkan protein kepada asid, yang membawa kepada bau badan.
Peluh, kotoran, dan sel-sel kulit mati yang berkumpul di pusat, perlu dicuci dengan bersih. Setiap kali mandi pastikan cuci pusat anda.
2.  CYST/SISTA
Sista adalah sejenis ketulan berisi cecair atau nanah. Bayi yang baru lahir dan kanak-kanak boleh mengalami sista urachal. Urachus ialah tiub yang menghubungkan pundi kencing dengan tali pusat.
Jenis sista lain adalah sebum (daripada kelenjar sebum), epidermoid (daripada sel kulit permukaan), dan pilar (daripada folikel rambut). Jangan sesekali pecahkan sista kerana ia boleh menyebabkan pusat berbau busuk dan jangkitan kuman yang menyebabkan bahaya untuk kesihatan diri.

3. JANGKITAN YIS
Candida adalah sejenis yis yang tumbuh di kawasan lembap, gelap dan hangat seperti pusat. Candida juga biasanya hidup di dalam mulut, tekak, usus, dan faraj.
Apabila Candida tumbuh terlalu banyak, jangkitan boleh berlaku dan menyebabkan pusat berbau busuk. Individu yang menghidap diabetes mempunyai risiko lebih tinggi untuk mendapat kandidiasis.
4. TINDIK DI BAHAGIAN PUSAT
Tindikan di bahagian pusat boleh dijangkiti pelbagai jenis bakteria seperti staphylococcus atau streptococcus. Selain bau, simptom tindikan pusat dijangkiti termasuklah kemerahan, sakit dan lelehan nanah.

CARA MENCUCI PUSAT BUSUK
Cara paling mudah untuk mengelakkan bakteria dan kotoran di bahagian pusat:
– Letakkan sedikit sabun antibakteria pada kain.
– Menggunakan jari telunjuk yang diletakkan bawah kain, lap bahagian pusat perlahan-lahan.
– Biarkan sehingga kering dan jangan guna terlalu banyak krim atau losyen di sekeliling pusat kerana boleh menggalakkan kulat dan bakteria tumbuh.
Jangan biarkan pusat berbau busuk. Jika bau berterusan dan tidak hilang, pastikan anda berjumpa dengan pakar kesihatan untuk membantu menyelesaikan masalah itu. Jangan biarkan!
Sumber: FLO Health, Healthline & Very Well Health


Punca Radang Sinus (Sinusitis) & Cara Atasinya Sebelum Lebih Teruk!

Masalah sinus merupakan antara gejala yang berlaku dalam kebanyakkan orang. Rasa tidak selesa di kawasan sekitar hidung dan pipi, masalah ini sebenarnya boleh bertukar kepada penyakit yang lenih serius. Hal ini apabila, masalah yang dikenali sebagai sinusitis akan menyebabkan dinding sinus bengkak dan jangkitan yang lebih kritikal! Ini punca radang sinus (sinusitis) dan cara mengatasinya anda perlu tahu.
Baca juga: Viral Mandikan Bayi Ekzema Guna Peluntur, Ini Jawapan Doktor

PUNCA SINUSITIS & CARA MENGATASINYA

Penyakit sinusitis adalah jangkitan atau radang sinus yang boleh disebabkan daripada jangkitan virus, bakteria atau fungus. Terdapat dua faktor yang boleh menjadi punca jangkitan kuman di dalam rongga sinus.

-Rongga sinus tersumbat

-Kuantiti mukus yang meningkat
1. Laluan sinus tersumbat.

Sumbatan berlaku disebabkan dinding di dalam sinus membengkak disebabkan jangkitan kuman ataupun trauma. Ia juga boleh disebabkan polip hidung, ketumbuhan balam rongga hidung, struktur/ruang hidung yang sempit dan benda asing yang menutupi lubang ostia.
2. Kuantiti Mukus Meningkat

Mereka yang mempunyai alergi hidung dan asthma, berisiko untuk mendapat sinus. Ini kerana, jika mucus akan terhasil dengan banyak jika terdedah dengan bahan yang alergik. Habuk, hama, asap rokok adalah contoh punca kepada peningkatan kuantiti mukus.
Apabila tersumbat, mukus di dalam rongga tersebut tidak dapat dikeluarkan. Lalu tempat ini menjadi tempat pembiakan bakteria dan menyebabkan keradangan di dalam rongga sinus.
Bagaimana mengatasinya?
Hidung perlu sentiasa dibersihkan bagi mengelakkan mucus berada di dalam hidung pada masa yang lama dan menyebabkan masalah kepada sinus. Gunakan air garam. (contoh di komen). Terdapat beberapa komplikasi yang boleh dihadapi oleh pesakit Resdung iaitu:

-Keradangan sinus: Sinus merupakan rongga kosong di tengkorak bahagian muka dan kepala.
-Otitis media: Jangkitan kuman di bahagian tengah saluran telinga iaitu di belakang gegendang telinga.
-Sleep Apnea: Berhenti bernafas terutamanya ketika waktu tidur. Tiub Eustachian yang bermasalah.
Kalau keadaan bertambah terus, pastikan anda mendapat rawatan dari pakar ya!
Sumber: Public Health


Patutlah Rambut Asyik Rosak & Bercabang, Rupanya Ini Punca Utama…

“Arghh! Apa punca rambut rosak ya..”
Masalah rambut rosak boleh berlaku kepada siapa sahaja tanpa mengira jantina. Rambut rosak sememangnya boleh mengganggu keyakinan diri untuk berjumpa orang kerana akan membuatkan penampilan kurang menyerlah.

Biasanya, masalah rambut rosak boleh dirawat dengan beberapa cara tetapi sebelum itu, anda kena tahu 10 punca rambut rosak yang ramai terlepas pandang dan selalu buat. Alamak!
Baca juga: Petua Kecantikan Kulit Guna Beras Macam Nenek Selalu Buat, Barulah Lawa!

PUNCA RAMBUT ROSAK YANG RAMAI SELALU BUAT, ALAMAK!

1. PEMAKANAN
Pastikan mengambil makanan yang mengandungi zink, zat besi dan asid folik. Protein dan antioksidan yang mencukupi juga boleh memastikan rambut bebas daripada kerosakan.
2. KEKERINGAN
Rambut kering yang luar biasa menjadi salah satu punca rambut rosak. Semasa mencuci rambut, jangan gunakan air panas kerana ia boleh menyebabkan kulit kepala kekeringan.
Jika hujung rambut kering, pastikan syampu kulit kepala dengan betul dan jangan sesekali terlupa memakai pelembut rambut untuk kekal lembut dan tidak rosak.
3. HABA
Penggunaan pengering rambut, flat iron dan curling iron memerlukan haba yang tinggi untuk mendapatkan hasil lumayan. Jika penggunaan alatan tersebut terlalu banyak, ini akan menyebabkan rambut rosak akibat haba yang terlalu tinggi.
Untuk mengurangkan kerosakan rambut di sebabkan oleh haba, anda dinasihatkan untuk membeli alatan versi seramik supaya haba lebih sekata.
4. KERAP CUCI RAMBUT
Jika kulit kepala berminyak, berkemungkinan besar mempunyai pengeluaran sebum (minyak semula jadi) yang berlebihan di kulit kepala. Perkara ini menyebabkan anda tidak selesa dan memilih untuk mencuci rambut lebih daripada yang disyorkan.
Kerap mencuci rambut akan mengakibatkan rambut rosak dan kering. Sebenarnya, rambut rosak hanya memerlukan cucian sebanyak dua kali seminggu sahaja. Jangan lebih-lebih!
5. TEKNIK PENGERINGAN YANG SALAH
Bila keluar bilik mandi, secara automatik akan menggosok kulit kepada menggunakan tuala. Perbuatan itu adalah salah kerana boleh menyebabkan rambut rosak.
Lebih baik sekiranya biarkan tuala di atas kepala untuk menyerap air daripada menggosok kulit kepala.

6. KURANG TRIM RAMBUT
Ini juga merupakan salah satu punca rambut rosak kerana membiarkan rambut bercabang tidak dipotong sehingga menyebabkan ia rosak.
7. IKAT RAMBUT TERLALU KETAT
Ikat rambut terlalu ketat bukan sahaja boleh memeningkan kepala malah boleh menyebabkan rambut patah. Jangan ikat rambut terlalu ketat kerana boleh memecahkan rambut daripada akar.
8. MASALAH PEMAKANAN
Kekurangan zat makanan boleh mengganggu kitaran semula jadi pertumbuhan rambut. Gangguan ini boleh menyebabkan rambut rosak dan putus semasa fasa pertumbuhan kitaran rambut, yang dipanggil anagen.
9. STRES
Stres yang melampau boleh menyebabkan kerosakan pada rambut dan keadaan ini dipanggil telogen effluvium. Tekanan yang teruk boleh menyebabkan akar rambut mencapai tahap rehat kitaran pertumbuhan.
10. MEWARNA RAMBUT
Mewarna rambut sememangnya nampak cantik tetapi ia akan menyebabkan rambut rosak kerana terdedah dengan bahan kimia yang menjejaskan batang rambut.
Untuk mengelakkan kerosakan rambut, boleh cuba tips di bawah:

Basuh dan bersihkan rambut setiap hari tetapi perlahan-lahan.
Gunakan set syampu dan conditioner.
Cuba biarkan rambut kering sendiri tanpa menggunakan pengering.

Sumber: Mayo Clinic & Healthline


Pelik Bila Kerap Tak Cukup Duit? Cuba Check 4 Punca Ini, Mungkin Asbab Rezeki Suami Tergantung!

Punca rezeki suami sempit boleh jadi kerana pelbagai sebab. Salah satunya, sering meninggalkan solat dan jarang berdoa kepada Pencipta-Nya. Ketahuilah mengerjakan solat, membantu kehidupan hamba-Nya menjadi lebih terang dan tenang selain, dilimpahi dan dikurniakan rezeki.
Jangan sampai jadi seperti pepatah Melayu ini, ‘sudah terhantuk baru tengadah’, sudah mendapat kesusahan baru nak beringat-ingat. Justeru itu, mari lihat asbab lain mengapa pintu rezeki suami sering tergantung supaya anda dapat perbaiki kelemahan diri.

Baca juga: Anak Kena Demam Kuning Risaunya Hati…Ini Jenis Makanan Ibu Menyusu Perlu Elakkan!
REZEKI SUAMI TERGANTUNG, MUNGKIN KERANA INI…
Gambar hiasan: Google.

Jika Suami Berasa Sempit Rezeki, Cuba Check Apa Yang Terkurang

Rezeki ini milik Allah, bukan milik suami mahupun siapa-siapa. Allah boleh berikan apa sahaja pada kita jika Dia mahu. Banyak keluhan yang saya dengar, rintihan dari suami yang terasa berat sangat rezeki nak masuk.
Ya, saya faham sebab saya pun seorang suami juga. Banyak yang kita fikirkan untuk keluarga. Rasa macam suami yang tidak berguna bila tidak dapat buat yang terbaik untuk keluarga kan?
Persoalannya, kenapa kita berasa sempitnya rezeki?
Cuba kita sama-sama checklist semula perkara di bawah, adakah kita telah buat yang terbaik?

Bagaimana hubungan kita dengan Allah?
Bagaimana hubungan kita dengan ibu bapa?
Bagaimana hubungan kita dengan mertua?
Bagaimana hubungan kita dengan adik-beradik dan ipar duai?
Apakah kita terlalu berkira-kira soal nafkah dengan isteri?

No. 1 hingga no. 4 tu saya tak nak fokus sangat, kita boleh fikirkan dan buat strategi untuk perbaikinya. Cuma yang no. 5 tu, kadang-kadang suami terlepas pandang. Rezeki suami akan mudah dijemput bila mana, kita berbuat baik terhadap isteri termasuk dalam bab soal nafkah.
Isteri kita adalah salah satu asbab rezeki untuk suami. Nabi SAW bersabda, sebaik-baik kamu ialah yang paling baik terhadap ahli keluarganya. Ahli keluarga yang dekat dengan suami ialah isterinya sendiri selain ibu bapa.
Bila kita berasa isteri itu beban bagi kita, begitulah rezeki pun akan terbeban sampai pada suami, sebab salah satu pintu rezeki ada pada isteri.
Bukanlah maksud saya sampai kita melebih-lebih di luar kemampuan kita. Cuma jangan sampai kita mengenepikan isteri dalam soal nafkah kerana terlalu ‘berlebih kurang’ dengan isteri disebabkan mereka isteri yang berkerjaya.
Semoga Allah meluaskan rezeki para suami yang membaca posting ini, amiin.
Hassan Adli, Perbaiki Diri.
PUNCA REZEKI SUAMI SEMPIT, MARI PERBAIKI DIRI!
Gambar hiasan: Google.
Terdapat beberapa asbab yang membuatkan rezeki suami menjadi sempit. Antaranya seperti berikut:
1. ANGGAP ANAK & ISTERI SEBAGAI BEBANAN
Tiada apa yang boleh dibandingkan, betapa bernilainya anak dan isteri yang dikurniakan Allah SWT kepada anda, bahkan emas berlian sekali pun. Mereka merupakan salah satu asbab luasnya rezeki dalam keluarga.
Justeru itu, jangan pernah merasakan anak isteri sebagai sebuah bebanan. Jangan pernah berkira, merungut dan bersikap bakhil kepada ‘permata’ bernilai ini kerana tiap rezeki yang diperoleh itu sebahagiannya adalah milik isteri dan anak.
Penuhi tuntutan mereka dengan gembira dan ikhlas, selagi mana ia tidak menjejaskan dan mendatangkan kemudaratan dalam keluarga anda.
2. SELALU MENGELUH & TIDAK BERSYUKUR
Rezeki itu datang dalam dua bentuk sama ada berbentuk nikmat atau musibah. Apabila diberikan nikmat diri sememangnya rasa bersyukur tidak terperi, tetapi apabila diturunkan ujian mulut terus ‘berzikir’ keluhan, mengecam dan mempertikaikan apa yang terjadi.
Ingatlah! Iblis sentiasa berusaha menyesatkan manusia agar manusia tidak mensyukuri nikmat Allah SWT. Firman Allah SWT yang bermaksud:
 “Iblis menjawab: ‘Kerana Engkau menghukum aku tersesat, maka aku benar-benar akan menghalang mereka daripada jalan Engkau yang lurus.'” (Surah al-A’raf, ayat 16)
Justeru itu, meraikan musibah yang melanda dengan bersyukur bukannya mengeluh kerana setiap perkara yang berlaku pasti ada hikmahnya. Allah SWT berfirman dalam al-Quran ertinya:
“Dan (ingatlah juga) tatkala Tuhan kalian memaklumatkan, ‘Sesungguhnya jika kalian bersyukur (atas nikmat-Ku), pasti Kami akan menambah (nikmat) kepada kalian; dan jika kalian mengingkari (nikmat-Ku), maka sesungguhnya azab-Ku sangatlah pedih.” (Surah Ibrahim, ayat 7)
3. GAGAL KAWAL EMOSI APABILA MARAH
Gambar hiasan: Google.
Apabila isteri melakukan kesalahan kecil, habis satu taman boleh mendengar amarah si suami. Suami yang gagal mengawal emosi marah, tanpa sedar telah menyakiti dan mengecilkan perasaan sang isteri. Bilamana, melontarkan kata-kata kasar dan kesat yang setajam pisau belati.
Ini sebabnya rezeki asyik tak masuk. Perbaiki sikap anda. Jangan biarkan syaitan bertepuk tangan kerana berjaya menguasai diri anda. Jangan biar nafsu marah menguasai diri.
Duduk berbincang secara rasional dan matang dengan kata-kata yang lembut dan bersabar. Ingat, kahwin bukan untuk sehari dua tapi untuk kekal hingga ke syurga.
4. TIDAK MENGERJAKAN SOLAT & KURANG BERDOA
Selain usaha, solat dan berdoa merupakan sebab rezeki anda diperluaskan. Solat 5 waktu merupakan tuntutan wajib yang perlu dilakukan oleh Muslim kerana meninggalkannya tanpa sebab yang kukuh adalah satu dosa besar. Nescaya Allah akan tutup pintu rezeki buatnya.
Sekiranya anda sering mengabaikannya, segeralah bertaubat dan kembali kepada-Nya. Maka, solatlah dan berdoalah kepada Allah SWT kerana dia satu-satunya yang berkuasa memberikan rezeki kepada hamba-Nya.
Sumber: Facebook Imam Muda Hassan / Pesona Pengantin


Bukan Saja-saja Minta Picit, Tapi Ini 5 Punca Ibu Mengandung Kerap Sakit Lutut, Lenguh Kaki & Sendi

“Aduh, sakitlah kaki saya ni bang… Tolong picit sikit boleh tak? Rasa lenguh-lenguh, sakit lutut, bisa pinggang semua ada…”
Mesti kaum lelaki selalu dengar isteri mengadu sakit lutut ketika hamil kan?

Tapi jangan pula perli isteri kata sakit kaki dan sakit badan ni penyakit orang tua saja tau.
Tahukah Encik Suami, isteri anda juga biasanya akan mengalami sakit kaki, pinggul, lutut, dan pergelangan kaki ketika hamil?

Ada banyak sebab yang menjadikan para isteri mudah terkena sakit lutut ketika hamil ini.
Jom ketahui puncanya di bawah.
5 Punca Sakit Lutut Ketika Hamil Yang Suami Kena ‘Alert’
1. Peningkatan Berat Badan Ketika Hamil
Pertambahan berat badan yang sihat penting untuk menjamin pertumbuhan bayi yang semakin membesar.
Berat badan yang semakin bertambah sepanjang kehamilan akan meningkatkan tekanan pada sendi kaki, pinggul, lutut, dan pergelangan kaki walaupun hanya melakukan aktiviti biasa seperti berjalan atau naik tangga.
Foto Kredit: earlypregnancy.net
2. Meningkatnya Hormon Kehamilan
Menurut Steven Stuchin, doktor perubatan di NYU Hospital for Joint Diseases in New York City menerusi Everyday Health, ketika ibu sudah masuk ke trimester ketiga, maka hormon kehamilan lebih banyak dihasilkan untuk bahagian ligamen pinggul dan tendon bagi mempersiapkan proses kelahiran.
Ketika hormon ini dirembeskan, ia akan turut mempengaruhi bahagian ligamen dan tendon pada lutut, di mana bahagian tempurung lutut mungkin akan sedikit ‘lari’ daripada kedudukan asalnya.
Keadaan ini boleh menyebabkan sakit lutut ketika mengandung yang kerap dialami dan kadangkala memicu kekejangan pada kaki.

3. Edema / Water Retention
Ketika mengandung ramai wanita akan mengalami masalah bengkak kaki, terutamanya pada buku lali dan tapak kaki yang disebabkan oleh water retention atau edema.
Sakit lutut ketika hamil boleh berlaku kerana badan ibu mengandung menyimpan lebih banyak cecair daripada biasa.
Menurut BabyCenter, apabila bayi semakin membesar, tekanan akan menjejaskan salur darah besar yang menerima darah daripada anggota badan bahagian bawah.
Tekanan yang diterima ini menyebabkan peredaran darah di bahagian itu menjadi perlahan dan mengakibatkan darah terkumpul.
Seterusnya, tekanan daripada darah yang terkumpul ini memaksa air turun dan keluar melalui salur darah kecil (kapilari) masuk ke dalam tisu-tisu pada tapak kaki dan buku lali.
Ibu mengandung mungkin akan mendapati kebengkakan ini lebih teruk pada waktu petang dan malam, dan lega sedikit pada waktu pagi setelah anda tidur sepanjang malam.
Jadi sebab itulah suami kena faham kenapa isteri selalu mengadu sakit kaki, terutamanya waktu malam.

4. Perubahan Postur Fizikal
Akibat perubahan fizikal yang berlaku pada ibu mengandung, ibu juga perlu membiasakan diri dengan postur yang betul bagi membolehkan beban yang ditanggung tidak tertumpu kepada satu-satu bahagian saja.
Jadi, jika ibu mengandung mengubah cara anda berjalan yang disebabkan oleh sakit pada kaki atau pinggul anda, perubahan cara berjalan ini dapat mengurangkan sakit pada kaki atau pinggul dengan mengalih tekanan berat badan tersebut dan mengagihkannya ke seluruh badan.
BACA JUGA : 6 Penyebab Sakit Punggung & Tulang Ekor Ketika Mengandung

5. Kekurangan Kalsium
Menurut portal MyHealth, kalsium amat penting sepanjang kehamilan bagi mengelakkan kekejangan otot kaki ibu.
Pengambilan kalsium yang tidak mencukupi atau terlalu minimum akan mengganggu peredaran yang lancar sekaligus menyebabkan rasa sakit lutut ketika mengandung, kebas, sakit sendi dan kram.
Selain itu juga, kekurangan kalsium ketika mengandung boleh menjadi punca daya ingatan yang semakin teruk (jadi pelupa), menimbulkan sakit kepala dan mudah letih.
Jadi, semak balik cara pemakanan dan pastikan ibu mengambil sumber kalsium secukupnya ketika hamil ya!
BACA JUGA : 7 Makanan Dengan Kalsium Lebih Tinggi Berbanding Susu. Kalau Loya, Cubalah!

Cara Mengatasi Sakit Lutut Ketika Hamil
Terdapat beberapa jenis rawatan sakit lutut yang boleh dibuat di rumah bertujuan mengurangkan sakit seperti:

Urutan
Rehat yang cukup.
Tuaman dengan pad suam juga dapat membantu memberi kelegaan pada bahagian kaki yang sakit atau bengkak.
Melakukan senaman regangan yang sesuai
Mengambil makanan kaya omega-3 dan kalsium seperti keju, susu rendah lemak, sayuran hijau, oats, buah, dan telur.

Bukan Saja-saja Nak ‘Bermanja’, Suami Kena Faham Ya
Memang banyak perubahan yang berlaku dalam tempoh 9 bulan kehamilan kan?
Disebabkan faktor-faktor yang diterangkan tadi, diharap para suami lebih memahami kenapa isteri selalu mengadu lenguh, sakit badan, bisa pinggang dan sakit lutut ketika mengandung.
Semua ini tentunya akan memberi kesan fizikal malah kesan terhadap mental ibu mengandung.
Suami adalah teman paling dipercayai dan tempat mengadu yang paling diperlukan oleh isteri.
Jadi, rajin-rajinlah picit isteri ketika mengandung ya. Anda tentu akan jadi suami paling sweet sekali sebab sentiasa sabar dan cuba memahami keadaan isteri!


9 Sebab Mama Kerap Sakit Perut Masa Mengandung. Memang Normal, Tapi Ada Juga Bahaya

“Aduh, tiba-tiba rasa tak selesalah perut aku ni. Salah makan ke? Risau pulak… Baby kat dalam ni ok tak?”
Mengandung dan melahirkan anak bukanlah kerja mudah. Boleh dikatakan lumrahlah bagi ibu-ibu mengandung untuk mengalami macam-macam sakit di seluruh badan. Antara yang paling kerap dialami adalah sakit perut ketika hamil.

Ramai ibu mungkin panik dan risaukan keadaan bayi dalam kandungan apabila sedang berasa sakit pada perut. Tapi kemungkinan besar puncanya adalah disebabkan daripada proses perubahan tubuh yang berlaku seiring dengan tumbesaran bayi dalam kandungan.
Ketika rahim semakin membesar, dah tentu ruang semakin padat dan tekanan pada otot, sendi, dan pembuluh darah akan meningkat. Sedikit sebanyak, inilah punca utama kenapa ibu-ibu cenderung berasa kurang selesa pada bahagian di sekitar perut. Ia adalah normal dan bukanlah sesuatu yang perlu dirisaukan serta tidak membahayakan kandungan.

Walaubagaimanapun, ada juga beberapa punca sakit perut ketika hamil yang boleh membahayakan dan perlu perhatian serius.

Mari kita lihat beberapa punca sakit perut ketika hamil yang boleh ibu kenalpasti.
9 Jenis Sakit Perut Yang Kerap Dialami Masa Mengandung,’Alert’ Tanda Bahaya
1. Perut Bergas
Perut bergas mungkin boleh disebabkan oleh meningkatnya kadar hormon progesteron, yang dapat menyebabkan otot-otot saluran pencernaan ibu bekerja lebih lambat. Ini menyebabkan waktu yang dihabiskan makanan dalam usus besar lebih lama lalu menjadi punca perut bergas.
Selain itu, rahim yang semakin membesar juga dapat menempatkan tekanan tambahan pada organ yang membuatkan sistem pencernaan berjalan lebih lambat juga.
Foto Kredit
2. Sembelit
Masalah sembelit ini berkait rapat dengan masalah gas yang menyebabkan punca saluran pencernaan yang kurnag efisyen, seperti diterangkan di atas.
Sekiranya ibu kurang minum air, kurang makan sayuran dan buah atau makanan berserat, kurang aktif bergerak, sembelit boleh bertambah buruk berbanding biasa.
Sembelit bukan saja berpunca daripada diet, tetapi ia juga mungkin merupakan kesan sampingan daripada pil zat besi atau pil tambah darah yang dimakan oleh ibu secara rutin. Namun, jangan pula berhenti mengambil pil tersebut kerana ia adalah penting untuk diambil oleh ibu. Sebaliknya, berbincanglah dengan doktor untuk mencuba jenis pil yang lain.
Foto Kredit: 123rf.com
3. Kontraksi Braxton-Hicks
Kontraksi Braxton Hicks atau kontraksi palsu ini biasa berlaku, terutamanya menjelang minggu-minggu akhir kelahiran. Ia terasa seperti penegangan pada otot perut sehingga perut mengeras buat beberapa ketika.
Tapi, jangan pula panik kerana kontraksi sebenar apabila hampir saat bersalin adalah tidak sama dengan kontraksi ini. Kontraksi sebenar akan terasa lebih kuat, lebih menyakitkan, lebih lama dan mempunyai ritma yang tetap.
Anda boleh cuba untuk minum lebih banyak air untuk membantu menenangkan dan memberi kelegaan daripada ketidakselesaan yang dialami.

4. Round Ligament Pain
Ketika rahim semakin membesar dan meregang menjelang trimester kedua, ligamen yang berfungsi menopang rahim akan turut sama meregang. Ibu mungkin perasan dan merasai round ligament pain ini ketika mengubah posisi, bersin, atau batuk.
Ia seolah-olah rasa sakit yang sedikit tajam pada bahagian perut, pelvis, atau pangkal paha. Bagi mengelakkan rasa sakit ini daripada kerap berulang, ibu-ibu disarankan agar menjaga postur badan yang baik.
Anda boleh juga memakai pregnancy belt untuk memberi sokongan tambahan sekiranya perlu.
Contoh maternity support belt atau pregnancy belt
5. Kehamilan Luar Rahim / Ektopik
Salah satu tanda sakit perut yang bahaya adalah kehamilan ektopik, iaitu kehamilan yang berkembang di luar rahim.
Ia akan menyebabkan rasa sakit perut di samping pendarahan yang berat sekitar minggu ke 6-10 kehamilan.
Segeralah berjumpa doktor kerana kehamilan luar rahim perlu dirujuk kepada pakar dengan cepat.
Sumber: Kementerian Kesihatan Malaysia
6. Kencing Kotor / Urinary Tract Infection
Masalah kencing kotor atau UTI (urinary tract infection) sebenarnya kerap terjadi pada ibu hamil kerana faktor perubahan hormon.
Jika anda berasa seperti asyik mahu terkencing atau pedih semasa membuang air kecil diikuti dengan rasa nyeri pada bahagian perut, anda mungkin mengalami masalah ini.
Walaupun kencing kotor biasanya boleh diatasi dengan antibiotik atau rawatan di rumah, namun ia boleh menjadi teruk sekiranya anda tidak segera mengambil tindakan.
Foto Kredit: hellodoktor.com
7. Preeklampsia
Preeklampsia boleh dikenalpasti dengan rasa sakit perut pada bahagian atas (di bawah tulang rusuk di sisi kanan). Ia berkait rapat dengan masalah tekanan darah tinggi dan biasanya terjadi setelah usia kehamilan mencecah 20 minggu.
Menurut BabyCenter, tanda-tanda lain preeklampsia termasuklah

bengkak teruk pada muka, tangan dan kaki yang berlaku secara tiba-tiba;
sakit kepala yang teruk;
masalah penglihatan seperti pandangan kabur atau cahaya bersinar di hadapan mata anda;
kesakitan teruk di bahagian bawah rusuk;
rasa tidak sihat secara keseluruhannya.

Foto Kredit: expertbeacon.com
8. Apendiks
Apendiks adalah satu lagi punca sakit perut ketika hamil yang boleh menyebabkan rasa sakit, terutamanya pada bahagian bawah pusat sebelah kanan perut.
Wanita mengandung yang menghidap penyakit apendik seringkali lambat dikesan dan biasanya apabila dapat dikesan ia sudah berada di tahap yang boleh dikatakan agak komplikasi. Ini kerana, pembesaran uterus sekali gus mengalih kedudukan apendik dari tempat asalnya. Bergantung kepada keadaan apendik tersebut, ia mungkin akan memerlukan pembedahan kecil.
Oleh itu, sekiranya anda pernah mengalami apendiks sebelum kehamilan, seeloknya beritahulah doktor agar mereka sedia maklum dengan masalah tersebut.
Foto Kredit: jugglingmom.com
9. Keguguran
Keguguran tentunya adalah perkara yang paling ditakuti oleh ibu mengandung. Antara tanda keguguran selain sakit perut termasuklah rasa nyeri pada punggung, serta pendarahan.
Namun, pendarahan atau spotting ketika hamil ini juga boleh berlaku atas beberapa faktor lain.
Ingat, sebarang bentuk pendarahan yang berlaku ketika hamil perlu dimaklumkan pada doktor secepatnya. Jururawat mesti dah pesan kan?
Foto Kredit: lexicolatry.com
Patuhi Temujanji, Jaga Kesihatan
Banyak punca sakit perut ketika hamil yang boleh berlaku sepanjang tempoh 9 bulan tersebut. Ibu-ibu patut mematuhi semua temujanji setiap bulan seperti yang ditetapkan oleh doktor bagi memastikan kehamilan berjalan lancar. Sekiranya berlaku sakit perut atau sebarang kesakitan, ibu boleh nyatakan kebimbangan pada doktor ketika perjumpaan ini.
Selain itu, jaga kesihatan, elak stres dan amalkan gaya hidup sihat ya!


“Aduh, rasa sakit semacam je punggung aku sejak dah mengandung ni. Sebelum ni tak pernah pula rasa macam ni. Apa nak buat ye?”
Sememangnya ada begitu banyak perubahan fizikal yang sedang berlaku dalam tubuh ibu mengandung bagi mempersiapkan kelahiran bayi tak lama lagi.

Selain sakit-sakit biasa seperti sakit kaki, sakit belakang, atau sakit badan, sesetengah ibu akan mengalami rasa kurang selesa atau sakit di bahagian punggung yang juga orang panggil ‘tulang ekor’. Rasa sakit ini mungkin akan bertambah kuat atau berdenyut-denyut apabila ibu duduk buat masa yang lama.
6 Penyebab Sakit Punggung & Tulang Ekor Ketika Mengandung
1. Beban Pada Saraf Punggung
Sakit di bahagian punggung ini mungkin disebabkan oleh tekanan berat serta cecair dalam badan yang bertambah pada saraf sciatica yang bermula di bahagian belakang badan dan turun ke kaki melalui punggung.

Kebanyakan wanita akan berasa sakit hanya pada sebelah bahagian punggung, terutamanya apabila kehamilan mula mencecah trimester ketiga.

2. Perubahan Hormon
Ketika hamil, tubuh ibu akan mengalami banyak perubahan hormone dan salah satu yang terlibat adalah hormon relaksin. Hormon relaksin ini berfungsi melenturkan ligamen bagi memudahkan proses kelahiran.
Kesan akibat pelenturan otot ini, tulang punggung atau pelvis ibu akan meregang hingga kadangkala menyebabkan tulang ekor turut sama bergerak dan terasa sakit.
Foto Kredit: Screengrab dari YouTube
3. Rahim Yang Semakin Mengembang
Tulang ekor merupakan sendi yang paling bawah dari tulang belakang. Ia terletak betul-betul di belakang rahim.
Dalam trimester ketiga juga, saiz rahim akan semakin mengembang serta bertambah besar hingga menyebabkan ia menekan bahagian tulang ekor hingga menimbulkan rasa sakit atau kurang selesa.

4. Postur Tubuh Berubah
Apabila rahim dan payudara wanita semakin membesar, postur tubuh mungkin akan berubah secara tidak anda sedari.
Apabila anda sering membongkok, otot di bahagian punggung dan pelvik akan meregang hingga menimbulkan rasa sakit pada saraf di bahagian punggung.
Foto Kredit
5. Posisi Tubuh Bayi
Menjelang kelahiran juga, bayi akan berpusing dan kepalanya akan terletak di bahagian bawah bagi memudahkan proses bersalin normal. Ketika ini, kepalanya mungkin akan terletak betul-betul di atas saraf tulang ekor hingga menimbulkan rasa nyeri pada punggung.
Foto Kredit: opregnancy.com
6. Sembelit
Sembelit adalah antara masalah yang biasa dialami oleh ibu mengandung. Kesulitan membuang air besar juga boleh menjadi antara punca rasa sakit pada punggung.
Foto Kredit: healthewomen.co.uk
Bagaimana Mengatasinya?
Penggunaan ubat tahan sakit biasanya hanya akan meredakan rasa sakit punggung dan tulang ekor ini buat sementara waktu. Namun ada beberapa langkah yang boleh anda usahakan untuk mengurangkan rasa sakit tersebut.
Antaranya:

Membetulkan Postur – Iaitu ketika duduk, berdiri, berjalan dan juga ketika tidur. Postur yang baik dapat meredakan rasa sakit serta mengimbangkan tekanan agar tersebar pada seluruh bahagian tubuh.
Membuat Senaman Regangan – Boleh rujuk beberapa gerakan / pose seperti ‘cat-cow pose’, ‘standing cat-cow pose’, ‘downward facing dog pose’, ‘bridge pose’, atau ‘child pose’. Gerakan ini dapat memberi kelegaan jika selalu diamalkan.
Urutan – Ambil masa untuk berehat dan urutkan bahagian yang sakit dengan sedikit minyak urut / balm. Boleh minta pasangan urutkan juga.
Kompres – Gunakan kompres panas atau sejuk mengikut keselesaan anda. Kompreskan selama 15-20 minit bagi melegakan rasa nyeri.
Menggunakan ‘Maternity Belt’ – Sokongan daripada maternity belt dapat membantu ibu hamil mendapatkan postur yang lebih optimum dan sekaligus mengurangkan rasa sakit pada punggung dan tekanan pada tulang ekor.
Pilih Kasut Yang Sesuai – Pakailah ‘flat shoes’ yang paling selesa dan elakkan memakai kasut bertumit apabila keluar. Seeloknya pakai juga selipar yang lembut dan selesa ketika berada di dalam rumah. Sedikit sebanyak ia dapat menyerap tekanan daripada tubuh semasa berdiri dan membuat kerja rumah apabila kandungan semakin membesar.

Foto Kredir=t: fusionwellness.com
Rujuk Doktor Jika Terlalu Sakit
Umumnya sakit punggung ketika hamil adalah sesuatu yang normal dan tidak perlu dirisaukan. Lazimnya ia akan hilang sendiri selepas ibu melahirkan bayi nanti.
Seandainya rasa sakit ini terlalu kuat hingga mengganggu aktiviti harian, berjumpalah doktor untuk mengetahui kondisi kesihatan anda dengan lebih lanjut.


Sendi Kerap Sakit Sampai Berdenyut-Denyut, Ambil 7 Makanan Ini Untuk Kurangkan Rasa Sakit

“Aduh sakitnya sendi pinggang ni..nak makan apalah untuk hilangkan punca sakit sendi ni?”
Bila difikirkan semula, sakit sendi selalunya terjadi kepada mereka yang sudah lanjut umur. Namun, itu semuanya dahulu kerana banyak faktor telah menyebabkan golongan muda juga tidak terlepas untuk mengalami keradangan sendi.

Bagi mengurangkan ketidakselesaan akibat sakit badan ini, terdapat beberapa jenis sumber makanan yang anda boleh ambil supaya dapat mengurangkan masalah kesakitan berkaitan sendi ini. Tidaklah usia masih muda tapi dah sakit situ sini bahagian badan tu kan?
Baca juga: Orang Ramai Kena Tahu Apa Beza Label ‘Guna Sebelum’ & ‘Baik Sebelum’ Dekat Makanan

PUNCA SAKIT SENDI: 7 MAKANAN UNTUK KURANGKAN SAKIT

1.Asid lemak/ Omega 3
Tidak boleh disangkal lagi, kebaikan Omega 3 Fish oil menjadi perbualan orang ramai. Ada yang mengambilnya untuk mencantikkan kulit dan ada juga untuk melindungi kesihatan jantung. Namun, rupa-rupanya pengambilan Omega 3 juga adalah sangat bagus untuk mengurangkan kesakitan sendi badan.
2.Kekacang
Pengambilan kacang walnut, almond, flax seed, chia seed atau pine seed sudah cukup untuk mengurangkan keradangan yang berlaku sekitar sendi dan mengurangkan sakit pada tisu penghubung dalam badan. Bukan itu sahaja, kekacang juga merupakan makanan kudap-kudapan yang sangat bagus untuk anda yang vegetarian dan nak diet.
3.Sayur-sayuran jenis Brassica
Apa itu sayur-sayuran jenis Brassica? Sayur jenis ini berkaitan rapat dengan spesis sawi dan kubis. Sayuran hijau seperti sawi, arugula, kale dan kubis ungu juga merupakan golongan yang sama dengan sayur jenis Brassica. Jika anda kurang gemar untuk makan sayur-sayur ini secara fresh, anda juga boleh dapatkan di dalam bentuk suplemen di farmasi.
4.Buah-buahan berwarna-warni
Memang terliur dibuatnya apabila melihat pelbagai jenis buah-buahan berwarna-warni bukan? Inilah merupakan antara makanan yang membantu menghilangkan radang dalam badan. Contohnya, nanas yang dikatakan mempunyai asid yang tinggi dan tidak digalakkan makan, rupa-rupanya merupakan sumber yang kuat untuk melawan sakit sendi badan.

5.Minyak zaitun
Untuk pengetahuan anda, minyak matahari dan minyak kelapa sawit sebenarnya menjadi punca kepada masalah radang sendi. Bagi mengelakkan perkara ini tidak berlaku lagi, anda boleh menukar jenis minyak kepada minyak zaitun untuk setiap masakan. Apa kata cuba gunakan dua sudu besar minyak zaitun di dalam hidangan salad .
6.Bawang putih dan sayur akar
Bawang putih, bawang merah, halia dan kunyi merupakan antara sumber makanan yang bersifat anti-radang. Banyak kajian mendapati bahawa tumbuhan jenis akar ini sangat berguna dan berkesan merawat pesakit asthritis dan sakit sendi. Jadi, letaklah banyak-banyak sumber makanan ini dalam makanan seharian anda.
7.Sup tulang
Wah! Mesti ramai dalam kalangan anda yang suka bila salah satu menu bagus untuk menghilangkan sakit sendi adalah makan sup tulang. Sup tulang mengandungi glucosamine, chondroitin dan asid amino yang terbukti untuk mengimbangkan sakit-sakit sendi dalam badan. Hal ini kerana, ia dimasak seperti kandungan kolagen yang memang bagus untuk meremajakan kulit serta tegangkan sendi yang lemah.
*Bila dah hilang segala sakit-sakit sendiri ini, barulah boleh shopping seharian bila berada di pusat membeli-belah tu kan?
Sumber: CeriaSihat.com


Sakit Tumit Bila Bangun Pagi! 7 Perkara Tentang Plantar Fasciitis Kena Tahu

“Sejak akhir-akhir ni asyik sakit tumit je… Takkan tiba-tiba tak sesuai dengan kasut tu padahal dah lama beli. Apa nak buat ni? Nak kena pergi klinik ke atau boleh urut je?”
Mesti ramai antara kita yang pernah alami masalah sakit tumit ni. Biasanya sebab pakai kasut baru atau berdiri terlalu lamalah kan.

Menurut portal MyHealth, wanita adalah dua kali ganda lebih biasa mendapat sakit tumit berbanding lelaki.
Ia selalunya melibatkan lingkungan orang yang berusia antara 40 hingga 60 tahun.

Atlet, tentera atau seseorang yang aktif  lebih cenderung mendapat sakit tapak kaki atau sakit tumit yang dikenali sebagai plantar fasciitis ini.

Tapi, adakah penyakit ini sementara saja dan apa yang boleh kita buat untuk membantu melegakan kesakitan yang dihadapi?
Jom baca lebih lanjut.
7 Perkara Perlu Tahu Tentang Plantar Fasciitis
1. Apakah Plantar Fasciitis?
Tahukah anda, tumit merupakan tulang terbesar dan ia adalah tulang paling penting antara 26 tulang yang berada pada bahagian kaki kita kerana ia berfungsi menyokong seluruh berat badan kita semasa berjalan, melompat atau berlari.
Fascia / tisu pada tapak kaki terdiri daripada jalur berserabut tisu tebal di bahagian tapak kaki.
Ia melapisi dari tumit ke pangkal jari kaki. Ia juga bertindak seperti getah untuk mewujudkan ketegangan dan mengekalkan bentuk kaki.
Plantar fasciitis atau sakit tumit boleh berlaku kerana kecederaan mikro dan keradangan pada tisu tapak kaki sekaligus menyebabkan sakit, bengkak dan lebam.

2. Gejala
Pada lazimnya sakit tumit yang dialami ini berasa sangat tajam dan terletak di pangkal tumit. Ia juga boleh tersebar ke seluruh tapak kaki.
Sakit paling teruk adalah pada waktu pagi apabila bangun daripada tidur iaitu ketika mengambil langkah pertama selepas berehat untuk tempoh yang panjang.

3. Punca Sakit Tumit
Apabila berjalan, kesan tekanan pada kaki adalah 1 ¼ kali ganda berat badan kita dan meningkat kepada 2 ¾ kali ganda semasa berlari.
Oleh itu, kita lebih cenderung untuk mencederakan fascia plantar jika kita terlibat dengan aktiviti tertentu seperti:

Banyak berjalan, berlari, berdiri (aktiviti berterusan yang melebihi 1 jam).
Mempunyai postur kaki yang lemah (bentuk tapak kaki yang leper atau tinggi).
Mempunyai kaki atau sendi pergelangan yang keras.
Mempunyai kelemahan otot (terutama otot betis).
Terdapat penggunaan yang berlebihan pada kaki atau regangan secara tiba-tiba pada tapak kaki. (Contoh: latihan yang tidak sesuai atau berlebihan, atlet yang meningkatkan latihan intensiti berjalan atau jarak dengan mendadak).
Mempunyai otot yang ketat (terutama otot betis).
Mempunyai berat badan berlebihan (ini akan meletakkan tekanan tambahan pada tumit anda).
Mempunyai perbezaan panjang kaki.
Memakai kasut dengan span yang berkurangan atau sokongan yang lemah pada bentuk kaki.

4. Kenapa Wanita Lebih Mudah Terkena Sakit Tumit
Sakit tumit ini lebih kerap dialami oleh golongan wanita berbanding lelaki kerana beberapa sebab seperti kehamilan yang menyebabkan pertambahan berat badan.
Ini kerana, sewaktu kehamilan tubuh wanita perlu bekerja lebih kuat untuk beradaptasi dengan perubahan fizikal yang berlaku.
Selain itu, penggunaan kasut tumit tinggi juga antara punca sakit tumit yang biasa dialami oleh wanita.
Maka untuk mecegah sakit tumit berlaku, kita dinasihatkan memilih kasut yang selesa tapaknya dan cuba elakkan memakai kasut tumit tinggi lebih-lebih lagi ketika dalam tempoh kehamilan.

5. Cara Mengatasi Sakit Tumit
Menurut Dr Mahyudin menerusi Malaysian Medical Gazette, sakit tumit ini boleh dirawat dengan beberapa cara mudah iaitu:

Memilih kasut atau selipar yang mempunyai lapisan dalam (insole) yang lembut dan selesa
Mengurangkan berat badan
Ubat tahan sakit (semasa peringkat awal diagnosis) biasanya ubat anti-radang seperti Ponstan/ Voltaren / Celebrex
Fisioterapi – ultrasound / heat / cold

Foto Kredit: lifemartini.com
Rawatan fisioterapi boleh terdiri daripada:

Ais atau rawatan haba
Elektroterapi (seperti Ultra Sound)
Senaman untuk meningkatkan keseimbangan, kekuatan dan fleksibiliti (terutamanya otot-otot betis)
Urutan tisu lembut
Mobilisasi pada sendi otot
Taping (plaster)

6. Senaman Mengurangkan Sakit Tumit Yang Boleh Dilakukan Di Rumah
Menurut Dr Latif Saad menerusi The Diagnosa, antara senaman regangan yang boleh dilakukan bagi mengurangkan kesakitan pada tumit adalah seperti berikut:
Aktiviti Pertama

Pesakit perlu menghala ke dinding
Kemudian tapak tangan pegang ke dinding
Kaki pula ditolak pada lantai sehingga tapak kaki merasa meregang
Lakukan aktiviti ini berulang kali sehingga sakit tersebut berkurangan

Aktiviti kedua

Berdiri di hujung bahagian anak tangga
Pastikan tumit berada di atas angin dan tidak mencecah lantai
Berdiri beberapa minit untuk memastikan bahagian tapak kaki meregang

Aktiviti ketiga

Boleh lakukan aktiviti ini ketika duduk
Gunakan tuala dan tarik bahagian hujung tapak kaki untuk meregangkannya

Aktiviti keempat

Gunakan botol.Letakkan kaki kaki diatas botol dan tekan.
Sambil tekan sambil tolak botal itu ke depan dan belakang menggunakan kaki. Ia akan meregangkan tisu dibahagian tapak kaki

7. Apa Perlu Buat Jika Sakit Tumit Berterusan?
Jangan mengabaikan sakit tumit yang berterusan kerana ia boleh menyebabkan keradangan menjadi lebih kronik.
Jika dibiarkan, sakit tumit ini juga boleh merebak kepada masalah kesakitan pada bahagian tubuh yang berkai rapat seperti kaki, lutut, pinggul atau belakang kerana sakit tapak kaki membawa kepada perubahan cara kita berjalan.

Suntikan, Pembedahan Sebagai Langkah Terakhir
Jika semua cara diatas telah dilakukan tetapi tumit masih mengalami sakit, mungkik doktor akan memberi suntikan steroid mungkin bagi mengurangkan kesakitan dibahagian tersebut dengan cara mengurangkan keradangan.
Kaedah rawatan melalui pembedahan boleh dianggap sebagai langkah dan pilihan terakhir untuk merawat sakit tumit anda, sekiranya kesakitan yang anda alami berlanjutan sehingga 6 bulan dan lebih.
Apapun, periksalah dengan doktor untuk mendapatkan nasihat yang spesifik terhadap keadaan yang dialami ya!


Selain Lapar, Ini 10 Sebab Bayi Anda Asyik Menangis

Bayi kecil tidak pandai berkata-kata. Mereka hanya mampu mengeksperi perasaan mereka yang pelbagai melalui satu cara sahaja iaitu tangisan. Ibu bapa seringkali runsing apabila bayi mereka menangis terutamanya yang baru pertama kali menimang cahayamata.
Namun, yang sudah berpengalaman juga tidak terkecuali kerana setiap bayi adalah berbeza keadaannya. Siapa yang tidak runsing jika bayi mereka menangis tanpa henti.

Foto Kredit: thestir.cafemom.com
Bayi Menangis Sebagai Tanda Komunikasi
Benar, bayi memang akan menangis sebagai salah satu cara untuk berkomunikasi. Namun, hanya ibu bapa yang tahu betapa tertekannya mendengar tangisan anak yang tak henti-henti.

Ada kalanya situasi boleh menjadi tegang hingga menyebabkan ibu bapa menjadi marah dan hilang kawalan.

Ibu yang berpengalaman biasanya akan mengerti gaya tangisan bayi yang lapar. Ia boleh dikenalpasti dengan gaya menghisap atau meregangkan badannya.
Punca menangis yang tidak dapat dikenalpasti akan membuatkan situasi menjadi lebih sukar. Mari kita lihat antara perkara yang biasanya menjadi sebab bayi menangis selain lapar.
Foto Kredit: saudeinfantil.blog.br
Selain Lapar, Ini 10 Sebab Bayi Menangis Dengan Kerap
Berikut adalah 10 sebab bayi menangis yang perlu difahami oleh ibu bapa.
1. Perut kembung
Kembung berlaku disebabkan beberapa perkara. Antaranya ialah pemakanan ibu yang menyusukan bayi. Makanan dan minuman seperti ais, minuman bergas, buah tembikai, buah mangga, dan beberapa jenis sayur tidak digalakkan untuk diambil oleh ibu yang menyusu kerana boleh menyebabkan perut bayi kembung.
Kerapkan menyapu tubuh bayi dengan minyak bayi supaya bayi berasa selesa di bahagian seperti perut, tapak kaki, betis, belakang badan, ubun-ubun serta dada. Pemakaian stokin dan barut juga mungkin dapat membantu.
Foto Kredit: www.wljn.com
2. Lampin Basah
Bayi yang tidak selesa kerana lampin penuh juga akan menangis sebagai cara untuk memaklumkan kepada si ibu supaya menukar lampinnya.
Tukar lampin bayi segera sekiranya telah penuh. Periksa juga ruam lampin jika ada.
Bayi berkemungkinan juga kegatalan di punggung kerana ruam lampin. Seeloknya lampin bayi kerap ditukar untuk mengelakkan ruam lampin dan sapukan krim ruam lampin atau ubat yang berkaitan setiap kali menukar lampin.

3. Mengantuk & Letih
Seperti juga orang dewasa, bayi akan menjadi tidak keruan sekiranya mengantuk. Sesetengah bayi tidak mudah untuk tidur walaupun selepas menyusu kerana perlu didodoi terlebih dahulu.
Sesetengah ibu menganggap bayi yang letih perlu ditidurkan. Tidak semestinya. Kadangkala mereka cuma mahukan keadaan yang tenang.
Jika dalam perjalanan jauh, kerapkan berhenti di hentian rehat atau di kawasan yang sesuai. Semasa di dalam kereta juga, dukung bayi sekali sekala untuk melihat sekeliling dari dalam kereta kerana kemungkinan bayi penat berbaring atau duduk.
Foto Kredit: chicagotribune.com
4. Suhu Terlalu Panas Atau Sejuk
Keadaan suhu adalah satu lagi sebab bayi menangis. Oleh kerana tidak pandai mengadu, bayi akan menangis jika merasa terlalu sejuk atau panas.
Perhatikan cuaca dan suhu di tempat anda berada. Sekiranya keadaan agak sejuk, pakaikan pakaian yang sedikit tebal kepada bayi berserta topi, sarung tanga dan sarung kaki.
Pakaikan pakaian nipis atau yang tidak panas seperti singlet dan baju berlubang-lubang pada ketika keadaan suhu yang panas. Jika berada di rumah, pasang kipas atau penghawa dingin pada suhu yang sederhana agar bayi selesa.
Foto kredit: mamashealth.com
5. Sembelit
Bayi mudah terkena sembelit walaupun ada yang menyusu badan.
Ini kerana sistem pencernaan mereka sangat sensitif dan kadangkala tidak dapat bertindak balas dengan baik terhadap makanan tertentu.
Cuba tuamkan perut, urut dengan minyak aromaterapi, atau mengusap perlahan untuk membantu melegakannya.
Foto Kredit: https://www.psychologytoday.com
6. Nak Tumbuh Gigi
Fasa tumbuh gigi atau ‘teething’ adalah fasa yang agak menyakitkan apabila gigi pertama menembusi gusinya.
Kadangkala berasa tidak selesa dan ‘gatal-gatal’ ini adalah sebab bayi menangis.
Jadi, cuba berikan mereka menghisap sesuatu yang sejuk seperti buah-buahan atau ‘teether’.
Foto Kredit: clinica-dentalpraxis.ro
7. Reaksi Terhadap ‘Environment’ Baru
Antara sebab bayi menangis adalah apabila mereka tidak selesa atau ‘takut’ dengan keadaan baru.
Mungkin beberapa minggu pertama mereka akan menangis dan perlu mengambil masa untuk berasa sesuai dengan pengasuh baru.
Meskipun ada bayi yang teruja, tapi ada pula yang rasa rimas apabila dikelilingi ramai orang.
Foto Kredit: chicagotribune.com
8. Bosan
Mereka ingin bermain dan bosan apabila ditinggalkan bersendirian.
Cuba bawa mereka bermain sebentar dan ajarkan mereka menggunakan permainan supaya bayi berupaya bermain sendiri kelak.
Foto Kredit: nspcc.org.uk
9. Perlu Disendawakan
Bayi yang menyusu botol terutamanya mudah tertelan angin dan berasa tidak selesa apabila selesai menyusu.
Oleh itu, biasakan menyendawakan si kecil dengan kerap sebelum atau selepas makan.
Foto Kredit: eleanagkioka.gr
10. Anda Tertekan
Kadangkala kita tak perasan nada kita bercakap dengan bayi semasa mereka menangis.
Bayi sebenarnya sangat sensitif dan dapat mengenalpasti kemarahan anda walaupun tidak memahami perkataan yang diucapkan.
Oleh itu, banyakkan bertenang dan cuba bergilir-gilir dengan suami atau penjaga untuk memastikan emosi anda dalam keadaan yang terkawal apabila cuba menenangkan bayi.
Foto Kredit: verywell.com
Setiap Bayi Adalah Berbeza
Ibu bapa perlu mempelajari cara mengenalpasti sebab bayi yang menangis dan menyelesaikannya. Pengalaman menghadapi tangisan bayi akan mengajar ibu untuk lebih sabar dan berdikari.
Lama kelamaan perasaan panik akan dapat diatasi. Perlu diingat bahawa bayi masih kecil dan tidak pandai mengadu.
Oleh itu, kita sebagai orang dewasa perlu sentiasa bertenang dan cuba belajar untuk memahami keperluan mereka.


Penatlah, Tiap Kali Haid Mesti Senggugut, Cuba 5 Cara Ini Untuk Legakan Rasa Sakit, Berkesan Tau!

“Alahai penatnya..entah apalah aku makan jadi punca senggugut teruk ni. Apa nak buat eh?”
Sebagai kaum wanita sudah semestinya menjadi rutin setiap bulan perlu mengharungi ‘saat getir’ berjuang dengan kesakitan bernama senggugut. Boleh dikatakan 80% wanita mengalami senggugut ini tidak kira teruk ataupun tidak.

Bermacam-macam kajian mengatakan punca senggugut ini boleh dikaitkan seperti pemakanan tidak sihat dan ini adalah normal dalam kalangan wanita.
Tetapi, kalau dah selalu sakit kena juga cari jalan penyelesaian untuk kurangkan penderitaan ini bukan? Oleh itu, berikut merupakan antara lima cara berkesan untuk legakan sakit senggugut supaya anda boleh teruskan aktiviti harian dengan ‘smooth’…

PUNCA SENGGUGUT TERUK, INI CARA BERKESAN NAK LEGAKAN

1. Panaskan kawasan perut
Menurut Dr.Borchardt dari Houston Methodist Medicine, ketika anda alami senggugut adalah amat disarankan untuk meletakkan benda-benda yang boleh memanaskan kawasan perut. Tungku panas seperti apa yang digunakan oleh mak-mak ketika pantang bersalin memang berkesan untuk melegakan ‘cramp’.
Bukan itu sahaja, ada banyak pelekat panas untuk melegakan senggugut dijual di pasaran dan anda boleh dapati dengan mudah. Siap ada yang tahan suam di perut selama 8 jam!
2. Ubat ‘pain reliever’
Memang banyak ubat atau pil pain reliever dijual di pasaran tetapi adakah semua sesuai? Berdasarkan Dr. Borchardt lagi, pastikan anda makan pil melegakan kesakitan yang dikategorikan dalam NSAIDs (non-steroidal anti-inflammatory drugs).
Bukan itu sahaja, pilihan lain untuk pil adalah seperti Ibuprofen (Advil) and Naproxen (Aleve). Pastikan anda dapat ubat-ubat kesihatan ini atas nasihat ahli farmasi atau pakar perubatan dahulu ya.

3. Bersenam
Sakit senggugut pun kena bersenam ke? Ya, mungkin ramai dalam kalangan wanita yang terbaring sahaja ketika mengalami senggugut tetapi rupanya senaman sangat membantu untuk melegakan sakit.
Bersenam walaupun hanya senaman ringan dapat membantu untuk melepaskan hormon endorphins yang dapat membantu melegakan kesakitan.
Bukan itu sahaja, senaman juga menjadi salah satu cara untuk anda lepaskan stres dan kurang fikir mengenai sakit senggugut.
4. Letak stres jauh-jauh
Bila asyik stres sahaja, inilah yang menambahkan kesakitan yang dialami. Bila tengah mengalami senggugut, ambil masa untuk rehat dan tenang. Mungkin anda boleh lakukan yoga, senaman deep-breathing dan boleh juga rileks menonton filem kegemaran. Sedar tak sedar, kesakitan yang dialami boleh hilang dengan begitu sahaja.
5. Makan vitamin
Bukan sahaja mengamalkan diet yang sihat dapat membantu melegakan sakit senggugut, pengambilan vitamin dan mineral yang cukup untuk badan pun membantu.
Pakar memberi saranan untuk anda ambil lebih vitamin B1 yang dipanggil Thiamin, magnesium dan Omega 3 yang dapat membantu mengurangkan sakit senggugut.

Antara makanan yang tinggi dengan kandungan vitamin B1 dan Magnesium:
-Kekacang
-Bjirin
-Bayam
-Bunga kobis
-Kale
-Avokado
-Asparagus
-Oren
Namun perlu diingatkan bahawa ada juga situasi apabila kesakitan senggugut ini berlangsung dalam tempoh lebih lama dan lebih teruk. Inilah yang merisaukan kerana menjadi punca kepada penyakit lain pula.
Pakar Genikologi berpendapat bahawa senggugut yang teruk membawa kepada beberapa masalah kesihatan iaitu, uterine fibroids dan pelvic inflammatory.
Bunyi pun dah seram kan? Oleh itu, jika ada masalah senggugut yang berlarutan lebih dari seminggu, pastikan anda dapatkan rawatan yang sewajarnya supaya kesihatan dalaman wanita terjaga.
Sumber: Houston Methodist Learning Medicine